text:
Өфө ғалимдары Силәбе башҡорттарының антропологияһын өйрәнгәнФото: Бөтә донъя башҡорттары ҡоролтайы Башҡарма комитетының матбуғат хеҙмәте
Өфө ғалимдары Силәбе башҡорттарының антропологияһын өйрәнгән
Өфө ғалимдары Силәбе башҡорттарының антропологияһын өйрәнгәнФото: Бөтә донъя башҡорттары ҡоролтайы Башҡарма комитетының матбуғат хеҙмәте
ӨФӨ, 2016 йыл, 19 октябрь. /«Башинформ» мәғлүмәт агентлығы, Арина Рәхимҡолова/.
Силәбе башҡорттары — Өфө ғалимдарының иғтибар үҙәгендә. Белгестәр бикәтин, һалйот, һеңрән, терһәк һәм һырҙы ырыуҙары буйынса мәғлүмәттәр йыйыу өсөн Силәбе өлкәһенең Арғаяш һәм Ҡоншаҡ райондарына барып ҡайтты. Был хаҡта «Шәжәрә» Башҡортостандың тарихи мираҫын өйрәнеү үҙәгенең ғилми хеҙмәткәре, социология фәндәре кандидаты Илгиз Солтанморатов хәбәр итте.
Экспедиция ваҡытында Башҡортостан ғалимдары бер нисә тапҡыр Ҡоншаҡ районының Хәлит, Баязит, Әшир, Ҡомкүл һәм Арғаяш районының Аяҙғол, Ҡорман ауылдары халҡы менән осрашты. Илгиз Солтанморатов әйтеүенсә, бикәтиндәрҙе табыу ауырыраҡҡа тура килгән, сөнки «Маяҡ» комбинатында булған авария һөҙөмтәһендә уларҙың ауылдары күсерелгән. Әммә ырыуҙың вәкиле табылды. Нәзимә Истамғолова (Мөхибуллина) ғалимдарҙы милли кейемдә ҡаршы алды. Ул ата-бабаларының ғөрөф-ғәҙәттәрен хөрмәт итә.
Ойоштороусылар билдәләүенсә, тупланған материал «Башҡорт ырыуҙары тарихы»ның 19-сы томына инә. Китап йыл аҙағында баҫылып сығырға тейеш, тип хәбәр иттеләр Бөтә донъя башҡорттары ҡоролтайы Башҡарма комитетының матбуғат хеҙмәтендә.


c: text/html

text:
Шәһит Хоҙайбирҙин исемендәге премияға дәғүәселәр билдәләнде
Башҡортостанда 2011 йылға журналистика өлкәһендә иң яҡшы әҫәрҙәр өсөн республика Хөкүмәтенең Шәһит Хоҙайбирҙин исемендәге премияһына дәғүәселәр билдәләнде. Башҡортостандың элемтә һәм киң коммуникациялар министры Борис Мелкоедов уларҙың исемдәрен атаны.
Махсус булдырылған Хөкүмәт комиссияһы һайлап алған дәғүәселәр исемлегендә — дүрт коллектив һәм ете индивидуаль эш авторы, тип хәбәр иттеләр республика Журналистар союзынан. Шулай итеп, комиссия конкурста ҡатнашыуға түбәндәгеләрҙе индерҙе: Ринат Фәйзрахманов, Ринат Рәжәпов һәм Илдар Әхиәров составындағы коллектив – «Необычные названия: истории и быль» мәҡәләләр циклы өсөн («Республика Башкортостан» нәшриәт йорто); Ғәлим Хисамов, Тәлғәт Сәғитов, Ғәлиә Ғәлимова һәм Юрий Илингин — «Әхмәтзәки Вәлиди» китабы өсөн (Зәйнәб Биишева исемендәге Башҡортостан «Китап» нәшриәте); Эмиль Мусин, Венера Ильясова, Алексей Шильников һәм Ләлә Латипова – үҙҙәренең өлгөһөндә әхлаҡи һәм рухи камиллыҡҡа ынтылыуға, кешелек ҡиммәттәрен нығытыуға булышлыҡ итеүсе замандаштарыбыҙ тураһында мәҡәләләр шәлкеме өсөн («Туймазинский вестник» гәзите); Рәдис Ноғоманов, Яҙгөл Юнысова һәм Руфина Хәсәнова – уҡыусыларҙың хоҡуҡи һәм социаль-көнкүреш мәсьәләләренә арналған «Алло, «Өмет» тыңлай» һәм «Ни өсөн шулай?» проекттары, һәм «Власть менән халыҡ араһында бәйләүсе звено булараҡ матбуғаттың роле тураһында» темаһына мәҡәләләр өсөн (Башҡортостан Журналистар союзы менән тәҡдим ителде); Әнисә Бикташева — «Топонимия бассейна рек Малая Сурень, Большая Сурень» китабы өсөн («Зианчуринские зори» гәзите); Юнир Кинйәбаев — «Оҙон юлдар, хәтирәле йылдар...» китабы өсөн («Башҡортостан» гәзите); Сибәғәт Рахманғолов — «Ҡар илендә ҡайындар ҙа юҡ, исмаһам, сер һөйләргә» очерктар шәлкеме («Юшатыр» гәзите); Фәнүр Ғилманов — «Донъя был…» («Кызыл таң» гәзите); Фәрзәнә Аҡбулатова — «Яҙыусы һәм заман» һәм «Сәхнәләге тормош» тапшырыуҙар шәлкемдәре; Наталия Санникова — «Из жизни слов» программалар шәлкеме өсөн һәм Рита Өмөтбаева «Асыҡларға ваҡыт» ток-шоуы өсөн («Башҡортостан» телерадиокомпанияһы менән тәҡдим ителде).
Барлыҡ теләүселәр ҙә конкурс материалдарына үҙ баһаһын бирә ала. Тәҡдимдәрҙе 1 октябрға тиклем киләһе адрес буйынса ебәрергә: Өфө ғалаһы, Октябрҙең 50 йыллығы урамы, 13, 10-сы ҡат, 1007-се офис.
Конкурс эштәрен тикшергәндән һуң, комиссия республика журналистар премияһының өс лауреатын билдәләйәсәк.

robotstxt: allowed

filter: keep


text:
Сәлиә Мырҙабаева: «Башҡортостан Президентының республика граждандары менән телекүпер форматында аралашыуы – властың асыҡлығына сағыу дәлил»
— Башҡортостан Президенты Рөстәм Хәмитовтың 23 майҙа Башҡортостан юлдаш телевидениеһында тура эфирҙа республика граждандары менән аралашыуы – властың асыҡлығына сағыу дәлил, Президенттың республика парламентына быйылғы үҙенең беренсе Мөрәжәғәтнамәһендә ҡуйылған төп маҡсаттың эҙмә-эҙлекле тормошҡа ашырылыуы ул. Президент Мөрәжәғәтнамәһендә билдәләнеүенсә, «граждандар власть үткәргән сәйәсәтте формалаштырыуҙа ҡатнашырға тейеш. Сәйәсәт асыҡ, үтә күренмәле булырға тейеш». Асыҡ, ирекле диалог формаһындағы үҙенсәлекле интерактив аралашыу форматы граждандарға Башҡортостан өсөн көнүҙәк проблемалар буйынса фекер алышыуҙа ҡатнашыу мөмкинлеге бирҙе, — тине «Башинформ» агентлығына Дәүләт Думаһы депутаты Сәлиә Мырҙабаева, Рөстәм Хәмитовтың республика халҡы менән үткәрелгән телекүперенә аңлатма биреп. — Бындай аралашыу һөҙөмтәләре, кешеләрҙең ысынбарлыҡтағы әһәмиәтлерәк ихтыяждарын иҫәпкә алып, бөтә кимәлдәге власть эшмәкәрлегенә төҙәтмәләр индерергә мөмкинлек бирәсәк. Дәүләттең граждандар йәмғиәте менән тулы кимәлдәге кире бәйләнешен ысынбарлыҡта тормошҡа ашырыу, республиканың артабанғы үҫешендәге өҫтөнлөклө йүнәлештәрҙе билдәләүҙә йәмәғәтселектең ҡатнашыуы ошо була ла инде.


text:
Башҡортостан илдең картуфҡа бай биш төбәге иҫәбенә инде Фото: Олег Яровиков
Башҡортостан илдең картуфҡа бай биш төбәге иҫәбенә инде
Башҡортостан илдең картуфҡа бай биш төбәге иҫәбенә инде Фото: Олег Яровиков
ӨФӨ, 2016 йыл, 4 май. /«Башинформ» мәғлүмәт агентлығы, Галина Бахшиева/.
2015 йыл йомғаҡтары буйынса Башҡортостан илдең картуф етештереүҙә юғары күрһәткестәргә өлгәшкән биш төбәге иҫәбенә инде.
Былтыр Воронеж өлкәһендә картуфтың уңышы 1 миллион 809 мең тоннанан ашыу, Татарстанда — 1 миллион 590 мең тонна, Брянск өлкәһендә — 1 миллион 315 мең тонна, Красноярск крайында — 1 миллион 151 мең тонна, Башҡортостанда — 1 миллион 133,5 мең тонна тәшкил иткән, тип билдәләнә Рәсәй Ауыл хужалығы министрлығының сайтында.
Дөйөм алғанда, былтыр ил буйынса картуф етештереү 6,8 процентҡа артты һәм 33,6 миллион тоннаға етте.
Башҡортостан Ауыл хужалығы министрлығының матбуғат хеҙмәтендә хәбәр итеүҙәренсә, республикала үҫтерелгән картуфтың 96 проценты шәхси ярҙамсы хужалыҡтарға тура килә. Йыл һайын төбәктә 90 мең гектар майҙанда картуф ултыртыла.
Быйыл республика ауыл хужалығы предприятиелары һәм фермер хужалыҡтары картуф ултыртыу өсөн 3,1 мең гектар ер бүлергә ниәтләй.


text:
Фото:
Башҡортостандың яңы Хөкүмәте эш башланы
Фото:
Бөгөн Башҡортостан Президенты Рөстәм Хәмитов яңы Хөкүмәттең беренсе ултырышын үткәрҙе.
Залға ингәс, республика башлығы ҡайтанан тәғәйенләнгән вице-премьерҙар, министрҙар, дәүләт комитеттары һәм идаралыҡ етәкселәренең һәр береһе менән ҡул биреп күреште.
Рөстэм Хәмитов Хөкүмәт составына профессиональ, юғары класлы белгестәр инеүен билдәләне.
— Бөгөндән алып мин һеҙҙең эшегеҙ өсөн яуап бирәм, ә һеҙ фәҡәт халыҡ мәнфәғәтендә эшләйһегеҙ, — тине Президент, министрҙар кабинетына мөрәжәғәт итеп.
Ул артабанғы уртаҡ эштең емешле, Башҡортостандың бар халҡы өсөн файҙалы һәм кәрәкле булырына ышанысын белдерҙе.


text:
Республикала 622 мең тонна иген һуғып алынған
Башҡортостанда 10 һәм 11 августа иген, ҡуҙаҡлы иген һәм, көнбағыштан тыш, май культуралары 44 мең гектар майҙанда сабылған (ике процент), 47 мең гектарҙа һуғып алынған (өс процент).
БР Ауыл хужалығы министрлығының матбуғат хеҙмәтенән хәбәр итеүҙәренсә, был ике көн эсендә Шаран районы аграрийҙары был йәһәттән күрһәткестәрен ете процентҡа яҡшыртҡан.
Шул уҡ ваҡытта ямғырҙар арҡаһында үткән ял көндәрендә республиканың алты районында эштәр туҡталып торған.
Бөгөнгө көнгә иген, ҡуҙаҡлы иген һәм, көнбағыштан тыш, май культуралары Башҡортостанда 360 мең гектар майҙанда сабылған (планға ҡарата — 20 процент), 346 мең гектарҙа һуғып алынған (20 процент). Ауырғазы, Баҡалы, Дүртөйлө, Краснокама, Көйөргәҙе райондары хужалыҡтары был күрһәткестәр буйынса лидерҙар иҫәбендә.
Өҫтә һанап үтелгән культураларҙың уртаса уңышы гектарынан 18 центнер тәшкил итә. Шул уҡ ваҡытта Стәрлетамаҡ районында – гектарынан 27,4 центнер, Мәләүез районында – 25,1 центнер, Саҡмағош районында 25 центнер йыялар.
Дөйөм алғанда, төбәктә 622 мең тонна иген һуғып алынған. Шуларҙың 52,7 мең тоннаһы – Стәрлетамаҡ районы, 37,4 мең тоннаһы – Мәләүез, 31,3 мең тоннаһы – Саҡмағош, 30,7 мең тоннаһы Дүртөйлө районы аграрийҙарына тура килә.


text:
Мөхәмәтша Буранғолов исемендәге премияға дәғүә итеүселәрҙән эштәр ҡабул ителә
БР Яҙыусылар союзы 1 августан 31 октябргә тиклем «Мөхәмәтша Буранғолов исемендәге әҙәби премия»ға дәғүә итеүселәрҙән эштәр ҡабул итә.
Ғаризалар Рәсәй һәм Башҡортостандың Яҙыусылар союздары ағзаларынан – Башҡортостан халыҡтары тормошон һәм хеҙмәтен сағылдырыуға, башҡорт әҙәбиәте, тәнҡите һәм фольклористикаһындағы мөһим проблемаларға арналған, йәмәғәтселектә танылыу яулаған талантлы, юғары художестволы әҫәрҙәр ижад иткән яҙыусыларҙан, шағирҙарҙан, шулай уҡ әҙәбиәтсе һәм фольклорсыларҙан ҡабул ителә.
Премияға тәҡдим ителгән эштәр күрһәтелгән көнгә тиклем кәмендә бер йыл эсендә матбуғатта баҫылып сыҡҡан булырға тейеш. Улар яҙыусылар ойошмалары, уҡыу йорттары, йәмәғәт берекмәләре, гәзит һәм журнал редакциялары, нәшриәттәр тарафынан күрһәтелә. Дәғүәселәрҙең йәше сикләнмәй.
Ғаризалар 450076, Өфө ҡалаһы, Коммунистик урамы, 34 адресы буйынса БР Яҙыусылар союзында ҡабул ителә. Телефон: 273-30-47.
Иҫегеҙгә төшөрәбеҙ, «Мөхәмәтша Буранғолов исемендәге әҙәби премия» БР Яҙыусылар союзы тарафынан 2012 йылда булдырылды. Тәүге премияға «Сөләймән Мырҙабулатов – заманы һәм көрәше» китабы өсөн яҙыусы һәм тарихсы Заһит Солтанов лайыҡ булды.


text:
Башҡортостан делегацияһы Нидерланд Короллегендә булды
Башҡортостан делегацияһы Нидерландтарҙа «Nation Branding & Investment Expo 2012» форумында ҡатнашты. Голландияның Эйндховен ҡалаһындағы экспозицияла республиканың күргәҙмә стенды менән төбәктең иҡтисади үҫеш министры Флүр Әсәҙуллин һәм Башҡортостан Республикаһы Сауҙа-сәнәғәт палатаһының тышҡы иҡтисади бәйләнештәр департаменты директоры Элина Биккинина таныштырҙы.
Шуны ла билдәләп үтергә кәрәк, Нидерланд Короллеге Рәсәйҙең мөһим сауҙа партнеры булып тора.
«Nation Branding & Investment Expo 2012» — донъяның 50 иленән инвестор һәм эшҡыуарҙарҙы бер майҙансыҡҡа йыйған ҙур күргәҙмә. Улар араһында – Бельгия, Германия, Аргентина, Перу, Кения, Македония.
Рәсәй компанияларының әлеге күргәҙмәлә ҡатнашыуын Голландия-Рәсәй фонды тәьмин итте. Ул Нидерландтар менән БДБ илдәре араһында мәғариф, бизнес, мәҙәниәт һәм хәйриә өлкәһендә халыҡ-ара мөнәсәбәттәрҙе үҫтереү маҡсатында булдырылған. Волга буйы федераль округы предприятиеларына айырыуса иғтибар бүленде.
Туризм, ауыл хужалығы, күсемһеҙ милек, логистика һәм транспорт мәсьәләләре конференция һәм түңәрәк өҫтәлдәрҙең төп темалары булып торҙо.
Башҡортостан делегацияһы Голландия эшҡыуарҙары менән бер нисә осршыу үткәрҙе, республиканың инвестицион мөмкинлектәре менән таныштырҙы, илдең бер нисә агросәнәғәт комплесы объектында, һөтсөлөк фермаһында, баҡсасылыҡ буйынса предприятиеһында булды. Фондтар, банктар һәм башҡа илдәрҙән рәсми кешеләр менән һөйләшеүҙәр үткәрҙе. Һөҙөмтәлә Нидерландтарҙан эре инвесторҙың Башҡортостанға визиты тураһында килешеүгә өлгәшелде, тип хәбәр иттеләр Башҡортостан Республикаһы Сауҙа-сәнәғәт палатаһының матбуғат хеҙмәтенән.


text:
Башҡортостанда торлаҡ төҙөлөшө күләмдәре йыл башынан алып 28,1 процентҡа артҡан
Башҡортостанда ғинуар-февраль айҙарында торлаҡ төҙөлөшө күләме, 2011 йылдағы күрһәткестәр менән сағыштырғанда, 28,1 процентҡа артҡан. Был хаҡта Башҡортостанстат хәбәр итә. Ике ай эсендә 1865 фатир файҙаланыуға тапшырылған, уларҙың дөйөм күләме 185,6 мең квадрат метр тәшкил итә.
Төҙөлгән торлаҡтың төп өлөшө элеккесә шәхси төҙөүселәргә тура килә: 137,5 мең квадрат метр (1224 йорт). Шул уҡ ваҡытта, статистиктар билдәләүенсә, республикала предприятиелар һәм ойошмалар менән төҙөлгән торлаҡ күләме арта: 2012 йылдың ғинуар-февраль айҙарында улар 13,1 мең квадрат метр торлаҡты файҙаланыуға тапшырһа, 2013 йылдың тәүге ике айында был күрһәткес 48,1 мең тәшкил иткән. Һөҙөмтәлә Башҡортостандың торлаҡ төҙөлөшө күләмендә шәхси төҙөүселәр менән сафҡа индерелгән торлаҡ күләме 90,9 проценттан 74,1-гә тиклем кәмегән.
Ауыл ерендә ғинуар-февраль айҙарында – 96,2 мең, ҡалаларҙа 89,4 мең квадрат метр торлаҡ файҙаланыуға тапшырылған.
Башҡортостанстат мәғлүмәттәре буйынса, Волга буйы федераль округы төбәктәре араһында Башҡортостан 2013 йылдың тәүге ике айында торлаҡ йорттар төҙөү буйынса икенсе урында тора, шул уҡ күрһәткес буйынса йән башына иҫәптә республика алтынсы урынды биләй.


text:
Киндер турғайы
Киндер турғайы, тарма турғайы (урыҫ. Коноплянка, лат. Carduelis cannabina)— турғай ҙурлығында ҡошсоҡ.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Ерҙә, ҡыуаҡлыҡта күмәкләшеп тә, парлашып та йөрөйҙәр. Түбәһе һоро, арҡаһы көрән, ҡойроҡ төбөнөң өҫ яғы алһыу һоро. Ҡанаттарында, ҡойроғонда киң ҡара һәм аҡ таптар бар. Ата ҡоштоң маңлайы, түшенең ике яғы ҡыҙыл. Кәүҙәһенец аҫ яғы сыбар һарғылт аҡ. Инә ҡошта ҡыҙыл төҫ юҡ. Таҡыя турғайҙан арҡаһы көрән булыуы менән айырыла.
Тауышы[үҙгәртергә | вики-тексты үҙгәртергә]
Тауышы киҫкен: «тк-тк-тк». Сырылдап һәм һыҙғырып һайрай.
Йәшәү рәүеше[үҙгәртергә | вики-тексты үҙгәртергә]
Урман ситендә, ҡыуаҡлыҡтарҙа йәшәй. Үлән, башлыса киндер һәм тегәнәк орлоҡтары, бөжәктәр менән туҡлана, бер урындан икенсе урынға күсеп йөрөи. Киң генә таралған. Ояһы ҡыуаҡтарҙа була. Ҡыҙғылт көрән таплы 4—6 бөртөк йәшкелт зәңгәр йомортҡа һала.
Галерея[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Э. Ф. Ишбирҙин. Башҡортостан ҡоштары китабы. — Өфө, 1986 йыл. — ИБ № 3478 28.693.35 И 90
- Остапенко В. А. Птицы в вашем доме: Справочное пособие. — М.: Арнадия, 1996. — ISBN 5-88666-011-9


text:
Республиканың йәш сәсәндәре «Урал батыр» эпосын яттан һөйләү буйынса көс һынашасаҡ
Республиканың ҡала һәм райондарында «Урал батыр» эпосын яттан һөйләү буйынса йәш сәсәндәр конкурсының беренсе этабына әҙерлек бара. Сара февралдә старт ала.
Быйыл бәйге 15-се тапҡыр үткәрелә. Уны ойоштороусылар булып Бөтә донъя башҡорттары ҡоролтайы Башҡарма комитеты һәм Башҡортостандың ЮНЕСКО эштәре буйынса комитеты менән берлектә БР Мәғариф министрлығы сығыш яһай.
Ҡобайыр башҡарыусылар, сәсәндәр мәктәбен тергеҙеү һәм үҫтереү, шулай уҡ башҡорт халыҡ ижадының иң яҡшы өлгөләрен һаҡлап ҡалыу һәм таратыу ижади бәйгенең төп маҡсаты булып тора.
Йола буйынса конкурста БР белем биреү учреждениеларынан, шулай уҡ Рәсәй Федерацияһы субъекттарының башҡорт мәктәптәренән уҡыусылар һәм фольклор коллективтары ҡатнаша.
Беренсе этап ағымдағы йылдың 20 майына тиклем дауам итә. Район (ҡала) этабында еңеү яулаған йәш сәсәндәр июндә үтәсәк республика конкурсында ҡатнаша.
Былтыр Гран-приға Күмертау ҡалаһының республика политехник лицей-интернаты уҡыусыһы Инсаф Йәмилев лайыҡ булды.


text:
Баш ҡалала август айында дүртенсе температура рекорды теркәлде Фото: Олег Яровиков
Баш ҡалала август айында дүртенсе температура рекорды теркәлде
Баш ҡалала август айында дүртенсе температура рекорды теркәлде Фото: Олег Яровиков
ӨФӨ, 2016 йыл, 18 август. /«Башинформ» мәғлүмәт агентлығы, Ольга Мортазина/.
Өфөлә август айында дүртенсе температура рекорды теркәлде. Был хаҡта Башҡортостан гидрометеорология үҙәге хәбәр итә. Шаршамбы Өфө-Дим метеостанцияһында термометр 35,6 градус күрһәткән. Быға тиклемге максимум — 34,8 градус 2014 йылда булған.
Өфө-Авиация метеостанцияһында һауа температураһы — 35,1, Өфө-Гидрометүҙәк посында 35,3 градусҡа еткән. 17 августа республикала иң юғары һауа температураһы 32-36,9 градус булған.
Алдағы көндәрҙә һауа торошонда үҙгәрештәр көтөлмәй.


text:
Башҡортостан газды транспортлаусыларының хеҙмәт шарттары хәүефһеҙ һәм уңайлы
Хеҙмәт һаҡлау торошона, сәнәғәт һәм янғын хәүефһеҙлегенә «Газпром трансгаз Өфө» яуаплылығы сикләнгән йәмғиәте айырым иғтибар бүлә.
«Башинформ» агентлығына предприятиеның йәмәғәтселек һәм киң мәғлүмәт саралары менән бәйләнеш хеҙмәтенән хәбәр итеүҙәренсә, әлеге ваҡытта Йәмғиәттә төп принцибы «Алдан күрә белергә һәм идара итергә» кеүек яңғыраған хәүеф менән идара итеү концепцияһы әүҙем тормошҡа ашырыла.
Хеҙмәт һаҡлау һәм ҡулай шарттар булдырыу был концепцияның мөһим йүнәлештәренең береһе иҫәпләнә. 2005 йылдан алып 2009 йылға тиклемге осорҙа был маҡсатҡа 474 миллион һумдан ашыу аҡса сарыф ителгән, ул, үҙ сиратында, файҙаланған объекттарҙы производство хәүефһеҙлеге һәм эстетика талаптарына яуап бирерлек кимәлгә еткерергә, өҫтәмә индивидуаль һаҡ саралары һатып алырға, хеҙмәт һаҡлау буйынса кабинеттарҙы йыһазландырырға мөмкинлек биргән.
Сәнәғәт һәм янғын хәүефһеҙлеген тәьмин итеү – газ транспортлаусы предприятие эшмәкәрлегенең йәнә бер йүнәлеше. Хәүеф менән идара итеү концепцияһын ғәмәлгә ашырыу сиктәрендә 2005-2009 йылдарҙа сәнәғәт һәм янғын хәүефһеҙлеген тәьмин итеү буйынса төп сараларҙы үткәреүгә 527 миллион һум бүленгән: заманса янғын һүндереү ҡулайламалары ҡуйылған, 3 янғын депоһы төҙөлгән, янғын һүндереү машиналары паркы яңыртылған.
Хәүефһеҙ һәм уңайлы хеҙмәт шарттары тыуҙырыуға етди иғтибар «Газпром трансгаз Өфө» яуаплылығы сикләнгән йәмғиәтенә газды транспортлауҙы һәм уны республиканың сәнәғәт предприятиеларына еткереүҙе уңышлы һәм тотҡарлыҡһыҙ башҡарырға мөмкинлек бирә.


text:
Республика журналистары «Минең ерем — Рәсәй» милли премияһы лауреаттары булды Фото: Олег Яровиков
Республика журналистары «Минең ерем — Рәсәй» милли премияһы лауреаттары булды
Республика журналистары «Минең ерем — Рәсәй» милли премияһы лауреаттары булды Фото: Олег Яровиков
ӨФӨ, 2016 йыл, 28 сентябрь. /«Башинформ» мәғлүмәт агентлығы, Әлим Фәйезов/.
Ауыл тематикаһы буйынса Бөтә Рәсәй мәғлүмәт проекттары конкурсына — «Минең ерем — Рәсәй» милли премияһына йомғаҡ яһалды. Конкурсҡа 77 төбәктән 3000-гә яҡын ғариза килде.
«РБК-Өфө» сайтының баш мөхәррире Рушана Ибраева «Импортты алмаштырыу шарттарында агросәнәғәт комплексы үҫешен иң яҡшы яҡтыртҡаны өсөн» номинацияһында беренсе урынға лайыҡ булды.
Иглин районынан публицист, йәмәғәт эшмәкәре, фермер хужалығы етәксеһе Хәсән Иҙиәтуллин «Ауыл биләмәләренең мәҙәни-тарихи һәм тәбиғәт потенциалын һаҡлау темаһын иң яҡшы яҡтыртҡаны өсөн» номинацияһында икенсе урын яуланы.
«Туймазы хәбәрҙәре» гәзите мөхәррире Радмир Ҡолоев «Ауыл ерендә гражданлыҡ йәмғиәте институттарын үҫтереүҙе иң яҡшы яҡтыртҡаны өсөн» номинацияһында өсөнсө премияны алды.
Конкурсты Рәсәй Ауыл хужалығы министрлығы ойошторҙо. Еңеүселәрҙе һәм призерҙарҙы бүләкләү тантанаһы 6 октябрҙә уҙа.
Конкурста ҡатнашыусыларҙың барыһына ла рәхмәт хаттары тапшырыла. Еңеүселәр һәм призерҙар Рәсәй Ауыл хужалығы министрлығының дипломдары һәм аҡсалата премия менән бүләкләнә.
Конкурс еңеүселәре һәм призерҙарының тулы исемлеге менән «Минең ерем — Рәсәй» милли премияһы сайтында танышырға мөмкин.


text:
Өфөлә автосервистар һаны 17 процентҡа артҡан
ӨФӨ, 2015 йыл, 23 ноябрь. /«Башинформ» мәғлүмәт агентлығы, Ольга Мортазина/.
Йыл башынан Өфөлә автосервистар һаны артҡан, тип хәбәр итә 2ГИС. Был илдәге дөйөм тенденцияны сағылдыра. Компанияның мәғлүмәт сервисы аналитиктары көрсөк мәлендә автомобиль ремонтлау предприятиеларының әһәмиәте артыуы хаҡындағы гипотезаны тикшерҙе. Яңы автомобилдәр һирәгерәк һатып алына. Тикшереү һөҙөмтәләре автосервистарҙың ысынлап та күбәйеүен күрһәтте.
Аналитиктар илдең 500 меңдән ашыу кеше йәшәгән 35 ҡалаһын сағыштырҙы. Ун ай эсендә автосервистар һаны уртаса 19 процентҡа артҡан.
Иң ҙур үҫеш Краснодарҙа — 45 процент (бөтәһе 376 техник хеҙмәтләндереү станцияһы). Икенсе урында Ярославль — 43 процент (143 автосервис), өсөнсөлә Мәскәү — 39 процент (2882).
Өфө исемлектең 18-се урынын биләй: бында 94 автосервис предприятиеһы бар, үҫеш 17,3 процент тәшкил итә.


text:
Өфөнән Тимур Сафин фехтование буйынса Европа чемпионатында алтын миҙал яуланы Фото: Рәсәй Фехтование федерацияһы
Өфөнән Тимур Сафин фехтование буйынса Европа чемпионатында алтын миҙал яуланы
Өфөнән Тимур Сафин фехтование буйынса Европа чемпионатында алтын миҙал яуланы Фото: Рәсәй Фехтование федерацияһы
ӨФӨ, 2016 йыл, 21 июнь. /«Башинформ» мәғлүмәт агентлығы, Дмитрий Слезин/.
Польшала фехтование буйынса Европа чемпионаты башланды. Өфөнән рапирасы Тимур Сафин чемпионаттың беренсе алтын миҙалын яуланы. Хәл иткес осрашыуҙа ул француз Эрван Ле Пешуҙы еңде — 15:8.
Шуныһы ҡыҙыҡ: Сафиндың ярымфинал уйыны ауырыраҡ булды: ул унда тағы ла бер француз Энцо Лефорҙы еңде — 15:14.


text:
Башҡортостанда муниципалитеттарҙы үҫтереү буйынса иң яҡшы йәштәр проекттары конкурсы үтә
Башҡортостанда Бөтә Рәсәй йәштәр проекттары конкурсының республика этабы үтә, бәйге муниципаль берәмектәрҙе социаль-иҡтисади йәһәттән үҫтереүгә йүнәлтелгән.
Рәсәй йәш ғалимдар союзының Башҡортостан төбәк бүлексәһенән хәбәр итеүҙәренсә, конкурста 14-25 йәштәрҙәге йәш ғалимдар ҡатнаша ала. Эштәрҙе 2013 йылдың 1 мартына тиклем тапшырыу мотлаҡ.
Йәштәрҙе урындағы мәсьәләләрҙе хәл итеүгә, территорияларҙы социаль-иҡтисади йәһәттән үҫтереүгә йәлеп итеү, үҙенең бәләкәй ватанын – төбәген, ҡалаһын, районын, ауылын үҫтерергә теләге һәм һәләте булған йәштәрҙән кадрҙар потенциалын формалаштырыу бәйгенең төп маҡсаты булып тора.
Конкурс тураһында тулыраҡ мәғлүмәт Рәсәй йәш ғалимдар союзының Башҡортостан төбәк бүлексәһе сайтында урынлаштырылған.


text:
Фото:
Рус драма театры Германияға гастролгә китә
Фото:
11 һәм 12 сентябрҙә Германияның Бад-Вильдбад ҡалаһында Башҡортостан Республикаһы Дәүләт академия рус драма театрының гастролдәре үтә. Ике кистә лә Кениглихн Куртеатр сәхнәһендә Рус драма театры артистары Ким Брейтбург менән Карен Кавалеряндың «Күк камея» мюзиклын күрһәтәсәк.
Германиянан ҡайтҡас, «Күк камея» БР Дәүләт академия рус драма театрының 149-сы миҙгелен асырға тейеш – был 1 октябрҙә буласаҡ, тип хәбәр итте «Башинформ» агентлығына театрҙың матбуғат секретары Владимир Аношкин.


text:
Стәрлетамаҡта сауҙа эволюцияһына арналған семинар үткәрелә
23 майҙа Стәрлетамаҡта сираттағы түләүһеҙ «Сауҙа эволюцияһы-2012. Бәләкәй һәм урта эшҡыуарлыҡ предприятиеларының конкуренцияға һәләтлелеген арттырыуҙағы төп факторҙар» семинары үткәрелә.
Сараны БР Сауҙа һәм ҡулланыусылар хоҡуҡтарын яҡлау буйынса дәүләт комитеты һәм Стәрлетамаҡ ҡала хакимиәте ярҙамында БР Сауҙа-сәнәғәт палатаһы менән Башҡортостан сауҙа ассоциацияһы ойоштора.
Семинарҙа «Башҡортостан Республикаһының сауҙа предприятиелары әйләнешендә булған аҙыҡ-түлек тауарҙарының сифаты тураһында», «Шәхси мәғлүмәттәр өлкәһендәге мотлаҡ талаптар», «Алкоголь продукцияһы әйләнешен көйләүсе закондар» кеүек темалар ҡараласаҡ, тип хәбәр иттеләр Башҡортостан сауҙа ассоциацияһында.


text:
Өфөлә Башҡортостандың ете үҙешмәкәр коллективы «атҡаҙанған» исемен алдыФото: Республика халыҡ ижады үҙәгенең матбуғат хеҙмәте
Өфөлә Башҡортостандың ете үҙешмәкәр коллективы «атҡаҙанған» исемен алды
Өфөлә Башҡортостандың ете үҙешмәкәр коллективы «атҡаҙанған» исемен алдыФото: Республика халыҡ ижады үҙәгенең матбуғат хеҙмәте
ӨФӨ, 2015 йыл, 10 декабрь. /«Башинформ» мәғлүмәт агентлығы, Гөлфиә Акулова/.
Өфөлә Башҡортостандың ете үҙешмәкәр коллективы «атҡаҙанған» исемен алды. Күптән түгел Ҡала мәҙәниәт һарайында Рәсәй Дәүләт халыҡ ижады йортоноң 100 йыллығына бағышланған үҙешмәкәр сәнғәт коллективтарының V «Дуҫлыҡ гөлләмәһе» республика фестиваленең гала-концерты уҙҙы.
«Ун айҙа эксперт комиссияһы 16 меңдән ашыу үҙешмәкәр артистар ҡатнашлығында биш мең самаһы концерт номерын ҡараны. Шуларҙың 943-ө үҙҙәренең исемен раҫланы, быйыл 169 коллективҡа исемдәр бирелде. Бөгөн республикала «халыҡ» һәм «өлгөлө» исемен йөрөткән 1112 коллектив иҫәпләнә», — тип хәбәр итә Республика халыҡ ижады үҙәге. Был көндә Башҡортостандың тағы ете үҙешмәкәр коллективы «Атҡаҙанған халыҡ ижады коллективы» исеме бирелеүе тураһында таныҡлыҡ алды. Улар — «Ирәндек» халыҡ бейеү ансамбле (Өфө), Башҡорт халыҡ хоры (Әбйәлил районы), «Рус биҙәктәре» рус халыҡ фольклор ансамбле (Архангел районы), «Холмичи» өлгөлө ҡалаҡ һуғыусылар театры (Ҡалтасы районы), «Хаят» татар халыҡ театры (Яңауыл районы), «Тамбур» биҙәү-ҡулланма сәнғәте клубы (Балаҡатай районы), «Берҡаҙан» өлгөлө ҡурайсылар ансамбле (Дәүләкән районы).
Сарала шулай уҡ Бөйөк Ватан һуғышында Еңеүҙең 70 йыллығына арналған «Еңеү салюты» республика халыҡ ижады бәйгеһенә йомғаҡ яһалды. 680-дән ашыу ҡатнашыусы лауреат һәм дипломант булды.


text:
«Башнефть» компанияһының яңы директорҙар советында — Башҡортостан Хөкүмәтенең ике вәкиле
ӨФӨ, 2015 йыл, 11 март. /«Башинформ» мәғлүмәт агентлығы, Эльвира Латипова/.
Сираттан тыш йыйылышта «Башнефть» акционерҙар нефть компанияһы» асыҡ акционерҙар йәмғиәте акционерҙары компания директорҙары советы составын раҫланы.
Уға ун кеше инде. Директорҙар советында Рәсәй вәкилдәре — Башҡортостан Хөкүмәте Премьер-министрының беренсе урынбаҫары Рөстәм Мәрҙәнов, Башҡортостандың ер һәм мөлкәт мөнәсәбәттәре министры Евгений Гурьев. Уларҙан тыш, составта Росимущество идаралығы етәксеһе Виталий Сергейчук, Рәсәй энергетика министрының беренсе урынбаҫары Алексей Текслер, «Башнефть» акционерҙар нефть компанияһы» асыҡ акционерҙар йәмғиәте президенты Александр Корсик, «Рәсәй геология йәмғиәте» йәмәғәт ойошмаһы президенты Виктор Орлов, «СоюзНефтеГаз» дәүләт-ара нефть компанияһы ябыҡ акционерҙар йәмғиәтенең директорҙар советы рәйесе Юрий Шафраник бар. Бойондороҡһоҙ директорҙар сифатында советҡа KAZ Minerals PLС компанияһының директорҙар советы ағзаһы Чарльз Ватсон, IG Seismic Services PLC директорҙар советы ағзаһы Морис Дижоль һәм Considine Solutions Pty Ltd компанияһы директоры Энтони Консидайн инде.
Акционерҙар ревизия комиссияһы составын да раҫланы.


text:
Республика Президенты төбәктә «аҡыллы» йәмғиәт булдырырға кәрәк тип иҫәпләй
— Республикала «аҡыллы» йәмғиәт булдырыу моделен әҙерләп, уның төп принциптарын эҙмә-эҙлекле тормошҡа ашыра башларға кәрәк, тип иҫәпләйем, — тине Башҡортостан Президенты Рөстәм Хәмитов, БР Дәүләт Йыйылышы – Ҡоролтайға йыллыҡ Мөрәжәғәтнамәһе менән сығыш яһап.
Республика башлығы билдәләүенсә, был термин әлегә йәмғиәттә киң ҡулланылмай.
— Әммә алдынғы төбәк булырға теләһәк, беренселәрҙән булып был юлды үтергә ҡурҡмаҫҡа тейешбеҙ. Иҫке алымдар әллә ни һөҙөмтәле түгел, һәм юғары маҡсаттар ҡуймаһаҡ, яңы йүнәлештәр булдырмаһаҡ, беҙгә артта ҡалыу хәүефе янай, — тип иҫәпләй Рөстәм Хәмитов.
«Аҡыллы» йәмғиәт моделе – йәшәү сифатын үҙгәртеү инструменты, заманса мәғлүмәт һәм ойоштороу системалары ярҙамында кеше өсөн уңайлы йәшәү мөхитен булдырыу алгоритмы.
— Бындай мөхит формалаштырыу, республика халҡы өсөн уңайлы шарттар булдырыу беҙҙең төп бурыстарыбыҙҙың береһе булып тора, тип иҫәпләйем, — тине республика башлығы. Иҡтисадты, социаль инфраструктураны үҫтереү буйынса беҙҙең тарафтан күрелгән саралар ошо мәсьәләне хәл итеүгә йүнәлтелгән булырға тейеш.
Республикала тормош имен, уңайлы, абруйлы булһын өсөн тырышырға кәрәк, тигән бурыс ҡуйҙы Президент. Халыҡ етеш йәшәргә, тыуған яғы өсөн ғорурлыҡ тойғоһо кисерергә тейеш, кешеләрҙең иртәгәһе көнгә ышанысы булыуы зарур.
— Был маҡсаттар яңы түгел, әммә уларға яңы алымдар ярҙамында ирешеү мөһим, — тип билдәләне Башҡортостан Президенты.
Республика башлығы үҙенең Мөрәжәғәтнамәһендә билдәләүенсә, тормоштоң төп өлкәләрендә эҙмә-эҙлекле сифатлы үҙгәрештәр индереү зарур.
— Был үҙгәрештәр директив характерҙа булырға тейеш түгел, уларҙың һәр беребеҙ өсөн аңлайышлы булыуы мөһим. Тәбиғәт ресурстарын һаҡлау, юғары технологиялы иҡтисад, социомәҙәни мөхиттең һәм кешеләр араһындағы коммуникациялар системаһының лайыҡлы үҫеш кимәле – яңы «аҡыллы» йәмғиәттең нигеҙе булып тора.


text:
Республикала капиталь ремонт өсөн түләүҙәр торлаҡ-коммуналь хеҙмәттәргә субсидиялар иҫәпләгәндә иғтибарға алынасаҡ Фото: Олег Яровиков
Республикала капиталь ремонт өсөн түләүҙәр торлаҡ-коммуналь хеҙмәттәргә субсидиялар иҫәпләгәндә иғтибарға алынасаҡ
Республикала капиталь ремонт өсөн түләүҙәр торлаҡ-коммуналь хеҙмәттәргә субсидиялар иҫәпләгәндә иғтибарға алынасаҡ Фото: Олег Яровиков
ӨФӨ, 2015 йыл, 14 ғинуар. /«Башинформ» мәғлүмәт агентлығы, Артур Басиров/.
Хәҙер Башҡортостанда капиталь ремонт өсөн түләүҙәр торлаҡ-коммуналь хеҙмәттәр өсөн субсидиялар күләмен иҫәпләгәндә иғтибарға алынасаҡ. Был республика Хөкүмәте ҡарары менән нығытылған.
Шулай итеп, капиталь ремонт өсөн мәжбүри түләү индергәнгә тиклем субсидияға иҫәп тотмаған граждандар ҙа дәүләттең матди ярҙамына өмөт итә ала.
Башҡортостандың Торлаҡ-коммуналь хужалыҡ министрлығында аңлатыуҙарынса, һүҙ коммуналь хеҙмәттәр өсөн сығымдары дөйөм килеменең 20 процентынан артып киткән ғаиләләргә субсидиялар түләү тураһында бара.
Субсидиялар бүлеү һәм биреү мәсьәләләре буйынса Халыҡҡа социаль ярҙам буйынса республика үҙәге филиалдарына һәм бүлектәренә мөрәжәғәт итергә кәрәк.


text:
Башҡортостанда 1 марттан алып электричкаларҙа юл йөрөү хаҡы артасаҡ
Башҡортостан территорияһында йөрөүсе, ҡала яны поездарында юл йөрөү хаҡы 1 марттан арта, был турала Башҡортостан ҡала яны пассажирҙар компанияһының матбуғат хеҙмәте хәбәр итә.
Билетҡа хаҡ БР Хөкүмәтенең 2014 йылдың 18 февралендәге бойороғо нигеҙендә арта. Куйбышев тимер юлының Башҡортостан участкаһында ҡала яны юлының һәр ун километрлыҡ зонаһына айырым тариф билдәләнә. Миҫалға, 1-се зонанан алып 3-сө зонаға тиклем йөрөгәндә 16 һум түләргә кәрәк буласаҡ, ә 4-9 зонала йөрөүҙә – 14 һум, 10-19 зонала йөрөүҙә – 12. Атап әйткәндә, 1 марттан алып Өфөнән Шишмәгә тиклем билет хаҡы 70 һум (хәҙер 60) торасаҡ, Благоварға тиклем – 112 (96), Раевкаға тиклем – 144 (120), Абдуллаға тиклем – 312 (260).
Ҡала яны поездарға билет хаҡы тураһында тулыраҡ мәғлүмәтте Өфөләге ҡыҙыу линия телефондары (347) 229-14-98 буйынса белергә була.


text:
Федераль һабантуй быйыл Екатеринбургта үтәсәк
1-2 июлдә Екатеринбургта үтәсәк федераль һабантуйҙа 60 Рәсәй төбәгенең делегацияһы ҡатнашасаҡ. Свердловск өлкәһендә дөйөм алғанда татар һәм башҡорт милләтле 200 меңдән ашыу кеше йәшәй.
Электрон киң мәғлүмәт саралары хәбәр итеүенсә, Екатеринбург Түбәнге Новгород, Саранск, Ижевск, Астрахань һәм башҡа ҡалаларҙың федераль һабантуйҙар үткәреү тәжрибәһен өйрәнгән. «Локомотив» стадионы байрамдың төп майҙанына әйләнәсәк. Унда көн дауамында Башҡортостан, Татарстан һәм Свердловск өлкәһе сәнғәт оҫталарының концерты барасаҡ. Көрәш, ғәҙәттәгесә, һабантуйҙағы төп спорт ярышы буласаҡ.
Стадиондың айырым урындарында Башҡортостандың һәм Татарстандың Түбәнге Кама районының майҙандары, «Халыҡ кәсептәре һәм һөнәрҙәре» күргәҙмә павильондары, «Урал буйы милли ихаталары» фольклор-этнографик майҙансығы йәйелдереләсәк.


text:
Башҡортостан парламентының 32-се пленар ултырышы
25 ноябрҙә Өфөлә, Башҡортостан Дәүләт Йыйылышы Йортонда, дүртенсе саҡырылыш республика парламентының 32-се ултырышы башланды. Көн тәртибендә 40-тан ашыу мәсьәлә.
Пленар ултырышта депутаттар 25 закон проектын тикшерәсәк. Етәүһе өҫтөндә эште тамамларға планлаштырыла. Улар иҫәбендә — «Башҡортостан Республикаһының норматив хоҡуҡ акттары тураһында», «Башҡортостан Республикаһы Дәүләт Йыйылышы-Ҡоролтай депутаты статусы тураһында» БР Законының 11-се статьяһына үҙгәрештәр индереү тураһында”, «Башҡортостан Республикаһының аграр өлкәләге айырым закон акттарына үҙгәрештәр индереү тураһында», «Мәғариф тураһында» БР Законына үҙгәрештәр индереү тураһында” БР Закондары һәм башҡалар.
Парламентарийҙар бөгөн «Башҡортостан Республикаһының 2011 йылға бюджеты тураһында», «Башҡортостан Республикаһы Республика мотлаҡ медицина страховкаһы фондының 2011 йылға бюджеты тураһында» Закондар ҡабул итәсәк, шулай уҡ парламентҡа Башҡортостан Президенты тарафынан индерелгән Республиканың 2011 йылға һәм 2013 йылға тиклем осорға социаль-иҡтисади үҫешен күҙаллау проектын тикшереүҙе дауам итәсәк, тип көтөлә.
Депутаттар республиканың ете суд участкаһы мировой судьялары вазифаһына кандидатураларҙы һәм Дәүләт Думаһына Административ хоҡуҡ тәртибен боҙоуҙар тураһында Рәсәй кодексына үҙгәрештәр индереүҙе күҙ уңында тотҡан закон сығарыу инициативаһы менән мөрәжәғәтте ҡараясаҡ. Шулай уҡ ҡайһы бер закон проекттары беренсе уҡыуҙа ҡараласаҡ.
Республика парламенты депутаттары алдында «Рәсәй патриоттары» сәйәси партияһының Башҡортостан төбәк бүлексәһе эшмәкәрлеге тураһында белдереү менән партияның Төбәк бүлексәһе комитеты рәйесе Заһир Хәкимов сығыш яһаясаҡ.


text:
Рөстәм Хәмитов Башҡортостандағы йәш депутаттар ассоциацияһы ағзалары һәм йәштәр форумы еңеүселәре менән осраштыФото: Олег Яровиков
Рөстәм Хәмитов Башҡортостандағы йәш депутаттар ассоциацияһы ағзалары һәм йәштәр форумы еңеүселәре менән осрашты
Рөстәм Хәмитов Башҡортостандағы йәш депутаттар ассоциацияһы ағзалары һәм йәштәр форумы еңеүселәре менән осраштыФото: Олег Яровиков
ӨФӨ, 2015 йыл, 30 ноябрь. /«Башинформ» мәғлүмәт агентлығы/.
28 ноябрҙә Башҡортостан Башлығы Рөстәм Хәмитов Иглин районына эш сәфәре барышында Башҡортостандағы йәш депутаттар ассоциацияһы ағзалары һәм 2015 йылда йәштәр форумы еңеүселәре менән осрашты. Осрашыу район мәҙәниәт йортонда уҙҙы, тип хәбәр итә төбәк Башлығының матбуғат хеҙмәте.
Республика етәкселеге ауыл тормошо мәсьәләләрен даими контролдә тота, тип билдәләне Рөстәм Хәмитов. Ул кесаҙна Дәүләт Йыйылышына йыллыҡ Мөрәжәғәтнамә менән сығыш яһағанда ауыл ерендә демографик хәлдең насарайыуы хаҡында һөйләүен иҫкә төшөрҙө.
— Әгәр элек ауылда тыуым ҡалаға ҡарағанда ике тапҡырға юғарыраҡ булһа, бөгөн был һан күпкә кәмерәк. Ауылда халыҡ, эшләү өсөн мөмкинлектәр аҙая, — тине төбәк Башлығы. — Ауылдарҙа нисек уңайлы шарттар тыуҙырырға, нисек ресурстар йәлеп итергә? Кешеләр үҙҙәренә эш тапһын өсөн нимә эшләргә? «Үҙегеҙ эҙләгеҙ, нимә теләйһегеҙ, шуны эшләгеҙ» түгел, әлбиттә. Инициатива күрһәтеп, урындағы властың ярҙамына таянып, эш өсөн мөмкинлек булдырыу зарур. Ысынында иһә был — бик ҡатмарлы бурыс, сөнки кешеләрҙең фекерләүен, менталитетын үҙгәртергә кәрәк. Төрлө сәбәптәр буйынса ауыл халҡы дәүләт ярҙамына өмөтләнергә күнеккән. Күреп тораһығыҙ, ярҙам күрһәтеү ауырыраҡ, сөнки ресурстар юҡ – иҡтисад ҡыҫыла, килем кәмей. Бөгөн республикалағы табышлы эшләгән предприятиеларҙың өлөшө кәмене. Шулай ҙа беҙ ошо күрһәткес буйынса Рәсәйҙә беренсе-икенсе урынды биләйбеҙ. Иҡтисад еңел булмаған осор кисерә. Беҙ килеп тыуған хәлдән сығыу юлын эҙләйбеҙ. Беҙгә үҫеш кәрәк. Сәнәғәт етештереүе индексында, тулайым төбәк продуктында, ауыл хужалығы продукцияһын етештереүҙә алға китеш кәрәк.
Республика Башлығы йыйылыусыларҙы ауылдағы иҡтисади күрһәткестәр менән таныштырҙы, 10 айҙа ауыл хужалығы етештереүе үҫеше уҙған йылға ҡарата бер процент ҡына тәшкил иткән, тип билдәләне.
— Беҙ һөт етештереүҙе бер аҙ кәметтек. Быйыл уңыш ярайһы ғына һәйбәт – 3 миллион 200 мең тонна. Дәүләттең ауыл хужалығына ярҙам итеүенә ҡарамаҫтан, ҙур алға китеш юҡ. Бик күп кешеләр ауыл хужалығы етештереүенә йәлеп ителмәгән. Хеҙмәт етештереүе булмаһа, ресурстар ҙа юҡ. Аҡса булмағас, тормош сифаты, ҡыҙыҡһыныу ҙа юҡ, йәштәр ситкә китә. Беҙ ауылда, ҡалала, республикалағы тормошто яҡшыртыу өсөн эшләргә бурыслы. Эшмәкәрлекте дөрөҫ ойошторорға кәрәк, — тип билдәләне Рөстәм Хәмитов.
Осрашыуҙың тулы стенограммаһы республика Башлығының рәсми сайтында баҫылған.


text:
Башҡортостанда ашлыҡтан яҡшы уңыш көтөлә
ӨФӨ, 2016 йыл, 5 август. /«Башинформ» мәғлүмәт агентлығы, Галина Бахшиева/.
Яҡынса фараздар буйынса, Башҡортостанда ашлыҡтан яҡшы уңыш алыу көтөлә. Республика киң мәғлүмәт саралары журналистарына биргән интервьюһында Башҡортостан Хөкүмәте Премьер-министры урынбаҫары Ирек Мөхәмәтдинов ошо хаҡта белдерҙе.
«Уңышҡа, айырыуса ужым культураларына өмөт ҙур. Бөгөнгә игенселәр миллион тоннанан ашыу ашлыҡ йыйған, уның күпселек өлөшө ужым бойҙайына тура килә. Әле һәр гектарҙан уртаса 21,1 центнер уңыш алына. Саҡмағош районында был күрһәткес 31,1 центнерға етә», — тине вице-премьер.
Быйыл ужым арышы ла үҙен аҡланы. Уңышы бойҙайға ҡарағанда бер аҙ кәмерәк булһа ла, быйыл уның хаҡы һуңғы бер нисә йылда тәүге тапҡыр илдең иген баҙарында бойҙай хаҡынан артып китеүе ихтимал.
«Һауа шарттарының яҡшы булыуы арҡаһында ужым культураларын иртә йыя башланыҡ. Әлбиттә, беҙ быға бик шатбыҙ. Сөнки был урып йыйыу эштәрен ҡыҫҡа ваҡыт эсендә, иң мөһиме, юғалтыуһыҙ тамамларға мөмкинлек бирә», — тип һыҙыҡ өҫтөнә алды Ирек Мөхәмәтдинов.
Көҙ башланғансы баҫыуҙарҙан бөтә ужым һәм яҙғы, ҡуҙаҡлы культураларҙың яҡынса 75 процентын йыйып алыу мөһим.
«Яҙғы иген буйынса фараздар ҡыуаныслы түгел: көндәрҙең эҫе тороуы ашлыҡты киптерә. Һандарға килгәндә, ужым игенен иҫәпкә алып, өс миллион тоннанан ашыу. Шуның менән бергә республиканың ҡеүәте киләсәктә дүрт миллион тонна ашлыҡ алыу хаҡында һөйләргә мөмкинлек бирә», — тип өҫтәне вице-премьер.


text:
Иҡтисад
Иҡтисад (боронғо грек теленән oἶkoς — йорт, хоужалыҡ, хужалыҡ итеү һәм vόuoς — ном, хужалыҡ менән идара итеү территорияһы һәм һүҙмә-һүҙ тәржемә иткәндә, «йорт хужалығын алып барыу ҡағиҙәһе»)[1] — йәмғиәттең хужалыҡ эшмәкәрлеге, шулай уҡ етештереү, бүлеү, алмашыу һәм ҡулланыу системаһында барлыҡҡа килгән мөнәсәбәттәр берлеге.
Беренсе тапҡыр ғилми хеҙмәттә «иҡтисад» һүҙе беҙҙең эраға тиклем Ксенофонттың ғилми эштәрендә телгә алына һәм ул уны «тәбиғи фән» тип атай. Аристотель иҡтисадты хрематистикаға — кешенең файҙа алыу менән бәйле эшмәкәрлек тармағына ҡапма-ҡаршы ҡуя[2]. Хәҙерге философияла иҡтисад хаҡ билдәләмәһе күҙлегенән ҡаралған йәмғиәт мөнәсәбәттәре системаһы итеп ҡарала . Иҡтисадтың төп функцияһы даими рәүештә халыҡтың тормошо һәм эшмәкәрлеге өсөн кәрәк булған уңайлыҡтар булдырыу, сөнки шунһыҙ йәмғиәт үҫешмәй. Иҡтисад сикләнгән ресурстар донъяһында кешенең ихтыяжын ҡәнәғәтләндерергә ярҙам итә.
Йәмғиәт иҡтисады ҡатмарлы һәм бөтә өлкәгә ҡағылған организм булараҡ, һәр кешенең һәм йәмғиәттең тормошон, эшмәкәрлеген тәьмин итә.
Йөкмәткеһе
Иҡтисадтың кимәлдәре[үҙгәртергә | вики-тексты үҙгәртергә]
Иҡтисад фәнендә иҡтисади эшмәкәрлек производствоның микро- һәм макроиҡтисад кимәленә һәм донъя иҡтисадына бүленә.
- Микроиҡтисад айырым производство йәки предприятие булып тора.
- Макроиҡтисад милли йәки дәүләт иҡтисадын тәшкил итә.
- Интериҡтисад донъяуи хужалыҡтың барлыҡҡа килеү нигеҙҙәрен һәм уның үҫешеүен ҡылыҡһырлай.
Иҡтисад секторҙары[үҙгәртергә | вики-тексты үҙгәртергә]
- Иҡтисадтың беренсел секторы ауыл хужалығын, балыҡсылыҡты, урмансылыҡты, һунарсылыҡты һәм сеймал табыу, яғыулыҡ әҙерләү сәнәғәтен берләштерә.
- Иҡтисадтың икенсел секторы эшкәртеүсе сәнәғәт һәм төҙөлөш.
- Иҡтисадтың өсөнсөл секторы — хеҙмәтләндереү өлкәһе. Бик йыш өсөнсөл секторҙан иҡтисадтың дүртенсел секторын — мәғлүмәт технологияларын, мәғарифты, ғилми тикшеренеүҙәрҙе, глобаль маркетингты, банк һәм финанс хеҙмәттәрҙе һәм производство менән түгел, ә уны планлаштырыу һәм ойоштороу менән бәйле (белем иҡтисады) башҡа хеҙмәтләндереүҙе айыралар.
Милек формаһына бәйле дәүләт һәм шәхси секторға айырыла.
Иҡтисади эшмәкәрлектең аныҡ төрҙәренә бәйле иҡтисадтың аныҡ, производство булмаған һәм финанс секторын айырылар.
Иҡтисад формалары[үҙгәртергә | вики-тексты үҙгәртергә]
Ғәмәлдәгеләрҙән түбәндәге төп формаларҙы бүләләр:
- баҙар
- административ-команда
- традицион
- ҡатнаш
Иҡтисади үҫеш[үҙгәртергә | вики-тексты үҙгәртергә]
Иҡтисад үҫеше билдәле ваҡыт арауығында, билдәле осорҙа (ай, квартал, йыл) милли иҡтисадта продукция етештереүҙең аныҡ үҫешен билдәләй. Иҡтисади үҫештән айырмалы, иҡтисад үҫеше күләм күрһәткесе. Аныҡ производство тигәндә (инфляция факторҙары ҡағылмаған), ғәҙәттә, аныҡ эске тулайым продукция (ВВП) күләмен, һирәк кенә — аныҡ тулайым милли продукт (НВП), саф милли продуктты (ЧВП) йәки милли килемда (НД) аңлайҙар. Иҡтисад үҫеше дөйөм именлек үҫешенә: ғүмер оҙайлығы артыуына, медицина хеҙмәтләндереүе сифатына, белем кимәленә, эш сәғәте ҡыҫҡарыуға һ.б. тығыҙ бәйләнгән.
Иҡтисад үҫешенең экстенсив һәм интенсив факторҙары бар.
Иҡтисад тарихы[үҙгәртергә | вики-тексты үҙгәртергә]
Тәүтормош йәмғиәттә иҡтисади үҫеш кимәле түбән йән йән аҫырарлыҡ ҡына була. Башта тәүтормош кешеләре йәшәү өсөн һунарсылыҡ һәм ризыҡ йыйыу менән шөғөлләнһә, неолитик инҡилап һөҙөмтһендә ер эшкәртеү һәм малсылыҡ барлыҡҡа килә. Йәмғиәттең үҫеше хеҙмәт бүленешенә һәм социаль тигеҙһеҙлеккә килтерә, социаль синыфтар һәм дәүләт барлыҡҡа килә. Ҡол биләүселек башлана.
Яйлап ҡына тәүҙә тәбиғи алмашыу — бартер формаһында тормошҡа ашырылҡан тауар әйләнеше үҫешә, әммә аҡса барлыҡҡа килгәс, ул сауҙаға әйләнә. Шуға ҡарамаҫтан, Боронғо донъя һәм Урта быуаттар йәмғиәттәрендә тәбиғи хужалыҡ өҫтөнлөк итә. Бик күп дәүләттәрҙә хужалыҡты планлы алып барыуға (ул ирригация, һарайҙар һәм пирамидалар һалыу кеүек һур эштәрҙе башҡарыу мөмкинлеге бирә) һарай иҡтисады һәм тәбиғи хужалыҡ берләшмәһенә нигеҙләнә.
XV быуат һуңынан Бөйөк географик асыштар дәүере башлана, ул донъя иҡтисадын барлыҡҡа килтерә һәм беренсел туплау дәүеренә юл аса.
XVIII быуаттың һуңғы сирегенән сәнәғәт инҡилабы башлана һәм ул ҡайһы бер үҫешкән илдәрҙә XIX быуат һуңында халыҡтың күпселегенең ауыл хужалығында түгел, ә сәнәғәттә эшләй башлауына килтерә. Өҫтөнлөклө иҡтисади система булып капитализм тора, традицион йәмғиәт замансаға, аграр йәмғиәттән индустриаль йәмғиәткә әйләнә.
XX быуатта ҡайһы бер илдәрҙә административ-командалы социалистик иҡтисад ойошторола. Башҡа илдәрҙә капитализм үҫешә. XX быуаттың икенсе яртыһында фәнни-техник инҡилап башланып, һөҙөмтәлә нығыраҡ үҙещкән илдәрҙә индустриаль йәмғиәт постиндустриаль йәмғиәткә йәләнә башлай. Ҡайһы бер илдәрҙә, шул иҫәптән Рәсәйҙә лә, постиндустриаль иҡтисадҡа күсеү билдәле бер объектив һәм субъектив сәбәптәр арҡаһында тотҡарланыла.
Эске тулайым продукция етештереү буйынса донъяның иң ҙур иҡтисады[үҙгәртергә | вики-тексты үҙгәртергә]
2008 йылда эске тулайым продукция күләме буйынса (миллионлаған АҠШ долларында) Халыҡ-ара валюта фонды мәғлүмәттәренә ярашлы, донъяның иң ҙур иҡтисадтары[3]:
Шулай уҡ ҡарағыҙ[үҙгәртергә | вики-тексты үҙгәртергә]
- Иҡтисад тармағы
- Инновацион иҡтисад
- Конституцион иҡтисад
- Халыҡ хужалығы
- Иҡтисади социология
- Электрон иҡтисад
Иҫкәрмәләр[үҙгәртергә | вики-тексты үҙгәртергә]
- ↑ Райзберг Б. А., Лозовский Л. Ш., Стародубцева Е. Б. Современный экономический словарь. — М.: ИНФРА-М, 2007. — 495 с.
- ↑ Вавилов С. И.. Большая советская энциклопедия Том 03 — Большая Советская Энциклопедия Второе издание
- ↑ Report for Selected Countries and Subjects
- ↑ 4,0 4,1 Nominal 2010 GDP for the world and the European Union.. Международный валютный фонд. Тәүге сығанаҡтан архивланған 22 август 2011. 27 май 2011 тикшерелгән.
Һылтанмалар[үҙгәртергә | вики-тексты үҙгәртергә]
- Национальная экономическая энциклопедия
- Российские и зарубежные экономические журналы на портале eLibrary.ru
- Статьи по экономике из научных библиотек
- Электронная библиотека по экономике, теории активных систем и менеджменту
- Макроэкономика. Электронные книги по макроэкономике
- Микроэкономика. Электронные книги по микроэкономике
- Федеральный образовательный портал «Экономика. Социология. Менеджмент»
- Белорусский экономический портал «ЭКОНОМИКА.BY»
- Образовательный портал «Экономика. Управление. Право»


text:
Иртәгә БР мәғариф министры интернет ҡулланыусыларҙың һорауҙарына яуап бирәсәк
Шаршамбы, 23 майҙа «Ижтимағи электрон гәзит» сайтында Башҡортостан Республикаһының мәғариф министры Әлфис Ғаязовтың онлайн-конференцияһы үткәрелә. Конференция барышында, 11.00-дән 12.00-гә тиклем, министр сайтҡа килгән һорауҙарға яуап бирәсәк.
«Башинформсвязь» асыҡ акционерҙар йәмғиәтенең техник ярҙамында бер сәғәт дауамында «Ижтимағи электрон гәзит» сайтында Әлфис Ғаязовтың интернет ҡулланыусылар менән аралашыуының видеотрансляцияһы алып барыласаҡ. Аралашыуҙың видеояҙмаһын тура эфирҙан һуң да, «Онлайн-конференциялар архивы» бүлегендә ҡарап буласаҡ.
Министрлыҡ етәксеһенә i-gazeta.com сайтына ингән һәр кеше һорау бирә ала. Бының өсөн «Ижтимағи электрон гәзит» сайтының баш битендәге «Башҡортостан Республикаһының мәғариф министры Ә.С. Ғаязовтың онлайн-конференцияһы» бүлегендә бирелгән тейешле форманы тултырырға кәрәк. Һорауығыҙҙы конференция башланғансы ла, уның барышында ла ебәрергә мөмкин. Һорау «Ижтимағи электрон гәзит»тә ҡабул ителгән ҡағиҙәләргә ярашлы формалаштырылған булырға тейеш.


text:
Өфөлә X «Туризм. Спорт. Ял. Рәсәй шифаханалары» төбәк-ара махсуслаштырылған күргәҙмәһе үтә
6 — 8 апрелдә Өфөлә, «Нефтселәр» мәҙәниәт һарайында (Ленин урамы, 50), юбилейлы X «Туризм. Спорт. Ял. Рәсәй шифаханалары» төбәк-ара махсуслаштырылған күргәҙмәһе үтә.
«Башинформ» агентлығына БР Йәштәр сәйәсәте, спорт һәм туризм министрлығының матбуғат хеҙмәтенән хәбәр итеүҙәренсә, күргәҙмәне БР Йәштәр сәйәсәте, спорт һәм туризм министрлығы ярҙамында, республиканың Һаулыҡ һаҡлау министрлығы, Сауҙа-сәнәғәт палатаһы һәм Башҡорт дәүләт медицина университетының Тергеҙеү медицинаһы һәм курортология фәнни-тикшеренеү институты ҡатнашлығында «БашЭКСПО» күргәҙмә үҙәге ойоштора.
Йыл һайын үткәрелеүсе был туристик күргәҙмә – республика тормошонда һәр ваҡыт әһәмиәтле ваҡиға, әүҙем һәм сәләмәт тормош алып барыуға яҡшы стимул. Көрсөк шарттарында күргәҙмә актуаллеге йәнә арта, белгестәрҙе һәм киң йәмәғәтселекте турбизнестың яңы финанс шарттарына нисек ҡулайлашыуы ҡыҙыҡһындыра.
Ойоштороусылар әйтеүенсә, был күргәҙмә спорт һәм курорт-туристик бизнес үҫешенә өҫтәмә импульс бирәсәк, үҙенсәлекле, мауыҡтырғыс яңы маршруттар булдырыу эшенә ярҙам итәсәк, яңыса эшләү алымдарына, яңы эш урындары булдырыуға, Башҡортостан һәм Рәсәйҙең ыңғай имиджын күтәреүгә булышлыҡ итәсәк.
Күргәҙмәлә ҡатнашыуға Швейцария, Украина, Удмуртия, Краснодар крайы, Татарстан, Санкт-Петербург, Екатеринбург, Мәскәү, Ульяновск, Башҡортостан ҡалалары туриндустрия вәкилдәре ғариза бирҙе — барыһы 55 ҡатнашыусы.
Был экспозиция — туристик маршруттар, спорт инвентары, ял һәм күңел асыу өсөн тауар һәм хеҙмәттәр, шифахана-курорт путевкалары йәрминкәһенән ғибәрәт махсуслаштырылған күргәҙмә ул. Күргәҙмәгә килеүселәр өсөн — йәйге ялының оптималь вариантын һайлауға һәйбәт ориентир.
Бында туроператорҙар, туристик фирмалар һәм агентлыҡтар тәҡдимдәре, шифахана-курорт учреждениелар һәм ҡунаҡхана сервистары, таксидермия, һәр төрлө тренажерҙар, оптика, катер, кәмәләр, бассейндар, һунар итеү һәм балыҡ тотоу өсөн заманса кәрәк-яраҡтар, спорт аяҡ кейеме, өҫкө кейем, авто- һәм мототехника, велосипедтар, банк, страховкалау һәм транспорт хеҙмәттәре, фото-, видео-, аудиоаппаратураның һәм уларҙың аксессуарҙарының киң спектры күргәҙмәгә ҡуйыласаҡ.
Ҡунаҡтарҙы бай эш программаһы көтә.


text:
Михаил Бабич Өфө моторҙар эшләү производство берекмәһендә булды
«Өфө моторҙар эшләү производство берекмәһе» асыҡ акционерҙар йәмғиәтендә бөгөн Рәсәй Президентының Волга буйы федераль округындағы Тулы хоҡуҡлы вәкиле Михаил Бабич етәкселегендәге делегация булды. Ҡунаҡтар инженерлыҡ-производство комплексында, авиация двигателдәрен йыйыу һәм һынау цехында, контроллек итеү лабораторияһында, шулай уҡ турбиналар һәм компрессорҙар роторҙары әҙерләү комплексында булды.
«Өфө моторҙар эшләү производство берекмәһе» асыҡ акционерҙар йәмғиәте директоры Александр Артюхов Михаил Бабичҡа берекмәнең бөгөнгө эшмәкәрлеге һәм уны үҫтереү пландары хаҡында һөйләне, тип хәбәр иттеләр предприятиеның корпоратив коммуникациялар идаралығынан.


text:
Салауатта ГТО нормаларын күмәкләп тапшырыу буйынса Рәсәйҙә рекорд ҡуйҙылар
ӨФӨ, 2014 йыл, 1 декабрь. /«Башинформ» мәғлүмәт агентлығы, Ғәлиә Нәбиева/.
Салауатта, шәмбе, 29 ноябрҙә, ГТО (хеҙмәткә һәм оборонаға әҙер) нормаларын күмәкләп тапшырыу буйынса бөтә Рәсәй рекорды ҡуйылды. Акцияла рәсми мәғлүмәттәр буйынса 1748 кеше ҡатнашҡан – ул теркәү үткәндәр генә.
Хеҙмәткә һәм оборонаға әҙерлек нормаларын тапшырырға һәм Рәсәй рекордын ҡуйырға теләүселәр байтағыраҡ. Ойоштороусыларҙың әйтеүенсә, 2,5 меңләп кеше. Акцияла ҡатнашыусыларҙың күбеһе – «Газпром нефтехим Салауат» предприятиеһы ветерандары һәм хеҙмәткәрҙәре, уларҙың ғаилә ағзалары. Ҡаҙанышты рәсми рәүештә Рәсәй Рекордттары китабының баш мөхәррире Станислав Коненко теркәгән.
«Беҙ 1748 кеше күрһәткесен теркәй алдыҡ, әммә ысынында иһә ҡатнашыусылар байтаҡҡа күберәк ине. Бөтәһе лә теркәлеп өлгөрмәне. Бөгөнгө көнгә илдә ГТО нормаларын тапшырыу буйынса был иң күмәк кеше ҡатнашлығындағы акция. Иғтибар итергә кәрәк, бөтә ҡатнашыусылар ҙа – бер предприятие хеҙмәткәрҙәре. Был мәғлүмәттәр Рәсәй Рекордтар китабына индереләсәк», — тип Коненко телмәренән цитата килтерә «Газпром нефтехим Салауат» предприятиеһының матбуғат хеҙмәте.
Иң өлкән ҡатнашыусыға 78 йәш, иң бәләкәсенә – 5 йәш.
Был көндө флешмоб уҙҙы: 2000-ләп кеше ГТО нормаларын тапшырыу алдынан күнекмәләр эшләргә баҫты. Фестиваль һөҙөмтәләре буйынса Салауат нефть химиясылары иң яҡшы ҡаҙаныштар күрһәтте. «Планка» элементында иң яҡшы һөҙөмтә – 8 минут та 15 секунд, урындан оҙонлоҡҡа һикереүҙә ирҙәрҙә – алтын 210 см билдәһе нормативында 280 сантиметр.


text:
Яҙғы сессияла Дума 550 самаһы закон проектын ҡараясаҡ
Дәүләт Думаһының бөгөн асылған яҙғы сессияһы сиктәрендә депутаттар 550-нән ашыу закон проектын ҡараясаҡ, тип хәбәр итте Дәүләт Думаһы Рәйесе Борис Грызлов.
Сессия башына Думаның закон проекттары эше портфелендә 550-нән ашыу закон проекты тупланған, шуларҙың 50-һен комитеттар өҫтөнлөклө тип билдәләне, тине спикер. Президенттың Федераль Йыйылышҡа Мөрәжәғәтнамәһе положениеларын тормошҡа ашырыу буйынса эш дауам иттереләсәк, өҫтөнлөктәр иҫәбендә – беренсе уҡыуҙа ҡабул ителгән «Дәүләт (муниципаль) хеҙмәтләндереүҙәре күрһәтеүҙе һәм дәүләт (муниципаль) функцияларын башҡарыуҙы ойоштороуҙың дөйөм принциптары тураһында» закон да.
Закон проекттары эшенең ҙур блогы электр энергетикаһы тураһында закондарҙы камиллаштырыуға арналасаҡ. Бында Саян-Шушенск ГЭС-ында ғәҙәттән тыш хәл килеп тыуыу менән бәйле шарттарҙы парламент тикшереүе һөҙөмтәләре иҫәпкә алынасаҡ.
2010 йылға беҙҙең һәр ҡайһыбыҙ өсөн мөһим дата – Бөйөк Ватан һуғышында Еңеүҙең 65 йыллығы тура килә. Эштең бөтә йүнәлештәре араһында парламентарийҙар Бөйөк Ватан һуғышы ветерандарына ярҙам тураһында ҡарарҙарҙың, шул иҫәптән ветерандарҙы торлаҡ менән тәьмин итеү тураһындағы закондарҙың нисек үтәлеүен контролгә алыуға айырыуса ҙур иғтибар бүләсәк.


text:
Депутаттар Свердлау өлкәһеннән кайтты
Республика парламенты спикеры Константин Толкачев етәкселегендәге делегацияның Екатеринбургҡа сәфәре барышында ике төбәктең ҡанундар сығарыу органдары араһында парламентара хеҙмәттәшлек тураһындағы килешеүгә ҡул ҡуйылды.
Уҙған һайлауҙарҙан һуң республикала байтаҡ ауыл шуралары эреләтеү алымы менән ҡыҫҡартылғайны. Әле 800 самаһы муниципаль берәмек иҫәпләнә. Свердлауҙа бер йөҙгә лә етмәй икән. Эдуард Россель был һан да күп тип иҫәпләй. Башҡортостан парламенты спикеры ла республикала ауыл шураларын тағы ла ҡыҫҡартырға кәрәк буласаҡ, тине.
Сәйәсәттән тыш бшҡа темалар ҙа булды. Толкачев әфәнде Росселгә Башҡортостан президентының бүләген - башҡорт балы тултырылған һауыт бүләк итте. Эдуард Россель үҙ эшҡыуарҙарына Башҡортостанға барып быйма баҫыу серҙәренә өйрәнергә ҡушты.
Свердловск өлкәһендә 30 мең милләтәшебеҙ йәшәй. Урында башҡорттар ҡоролтайы эшләй.


text:
Урал аръяғында таш эшкәртеү һәм цемент производствоһы үҫешәсәк
Башҡортостан Республикаһының Әбйәлил районында «Орлец» дәүләт унитар предприятиеһы мөлкәтен һатыу буйынса үткәрелгән аукцион һөҙөмтәһендә Рысҡужа ауылындағы тәбиғи ташты эшкәртеү заводына яңы хужа – «ЭкоСтанкоСтрой» яуаплылығы сикләнгән йәмғиәте килде.
Яңы етәксенең планында – тәбиғи таш ятҡылыҡтарын үҙләштереү нигеҙендә таш эшкәртеү производствоһын үҫтереү (атап әйткәндә, Белорет районындағы Сәрмән ҡара мәрмәр ятҡылығы нигеҙендә). Шулай уҡ компания, яңы технологиялар һәм ҡорамалдарҙы файҙаланып, Рысҡужа мәрмәрле эзбизташ ятҡылығы базаһында 300 мең тоннаға тиклем ҡеүәттәге цемент етештереүҙе ойошторорға һәм торлаҡ төҙөлөшө буйынса республика программаларында ҡатнашырға ниәтләй.
БР Төҙөлөш һәм архитектура буйынса дәүләт комитетының матбуғат хеҙмәтенән хәбәр итеүҙәренсә, мәрмәр эшкәртеү буйынса производство үҫеше проекты «2011-2015 йылдарға Башҡортостандың Көньяҡ Уралын иҡтисади йәһәттән үҫтереү буйынса урта сроклы комплекслы программа»ға индерелгән. «ЭкоСтанкоСтрой» яуаплылығы сикләнгән йәмғиәте проектҡа 600 млн һум инвестициялауҙы планлаштыра, 200 яңы эш урыны булдырыласаҡ.


text:
Икенсе донъя һуғышы
Икенсе бөтә донъя һуғышы (1 сентябрь 1939 — 2 сентябрь 1945) — кешелек тарихында иң ҙур һуғыш. Был һуғышта 72 дәүләт һәм Ер шары халҡының 80 % ҡатнашҡан, һуғыш хәрәкәттәре 40 дәүләт территорияларында булған, 57 миллион тирәһе кеше һәләк булған.
Йөкмәткеһе
Һуғыштың тәүшарттары[үҙгәртергә | вики-тексты үҙгәртергә]
Версаль килешеүе Германияның ҡораллы көстәрен үҫтереү мөмкинлеген ныҡ сикләгән. Ләкин, Гитлер власҡа килгәндән һуң, Германия Версаль килешеүенең бөтә сикләнеүҙәрен дә боҙа башлаған — атап әйткәндә, армияға алыныу тергеҙелгән һәм тиҙ генә төрлө хәрби техника эшләп сығарырға тотонған. 1936 йылда Германия ғәскәрҙәре Рейн демилитаризацияланған зонаһын баҫып алған. 1938 йылда Германия Австрияны һәм Чехословакияның бер өлөшөн үҙенә ҡушҡан.
Европалағы һәм Төньяҡ Африкалағы хәрби хәрәкәттәр театрҙары[үҙгәртергә | вики-тексты үҙгәртергә]
Икенсе донъя һуғышы 1939 йылдың 1 сентябрендә Германияның Польшаға һөжүм итеүе менән башланған. 3 сентябрь Бөйөк Британия һәм Франция Германияға һуғыш иғлан иткәндәр. 17 сентябрь совет ғәскәрҙәре Польшаның көнсығыш төбәктәрен баҫып алған (1939 йылғы Совет-герман килешеүҙәрен ҡара). 30 ноябрь совет ғәскәрҙәре Финляндия территорияһына ингән (Ҡышҡы һуғыш 1940 йылдың 12 мартына тиклем дауам иткән һәм формаль яғынан совет сығанаҡтарҙа Икенсе донъя һуғышының өлөшө тип иҫәпләнмәй). 1940 йылдың апрель һәм май айҙарында Германия ғәскәрҙәре Дания, Норвегия, Бельгия, Нидерланды, Люксембург, июнь айында Францияны баҫып алғандар. 1940 йылдың июнь айында СССР Литва, Латвия, Эстония һәм Румынияның көнсығыш төбәктәрен баҫып алған. 1940 йылдың 10 июлендә Германия яҡлап Италия һуғышҡа ингән, уның ғәскәрҙәре август һәм сентябрь айҙарында Британия Сомалийы, өлөшләтә Кения һәм Судан баҫып алғандар, Мысыр территорияһына ингән. Декабрь айында улар Британия ғәскәрҙәре тарафынан тар-мар ителеп, 1941 йылдың ғинуар — май айҙарында Көнсығыш Африканан ҡыуылған. 1941 йылдың апрелендә Германия Греция һәм Югославияны баҫып алған. Япония Ҡытайҙың көньяҡ төбәктәрен һәм француз Һиндоҡытайының төньяҡ өлөшөн оккупациялаған.
1941 йылдың 22 июнендә Германия Советтар Союзына һөжүм иткән (Бөйөк Ватан һуғышын ҡара). 1941—1942 йылдарҙа Гитлерға ҡаршы коалицияның нигеҙе формалашҡан (СССР, Бөйөк Британия һәм Америка Ҡушма Штаттары).
Ҡыҙыл Армияның Сталинград (1942—1943), Курск (1943) һәм Днепр (1943) яуҙарындағы еңеүҙәре Икенсе донъя һуғышының боролошон билдәләгән. 1943 йылдың майында Бөйөк Британия һәм Америка ғәскәрҙәре Төньяҡ Африканы азат иткәндәр. 1943 йылдың июлендә Италияның фашист режимы емерелгән, октябрь айында Италия Германияға һуғыш иғлан иткән. Германия ғәскәрҙәре Италия территорияһын баҫып алған. 1943 йылдың июль-август айҙарында коалиция ғәскәрҙәре Италияға, 1944 йылдың июнендә, икенсе фронт булдырып, Нормандияға ингәндәр. 1944—1945 йылдарҙа совет ғәскәрҙәре Үҙәк һәм Көньяҡ-көнсығыш Европа илдәрен азат иткән. 1945 йылдың апрелендә союздаш ғәскәрҙәр Төньяҡ Италияны азат иткән, Көнбайыш Германияны баҫып алған. 1945 йылдың 2 майында Ҡыҙыл Армия Берлинды яулап алған. 8 май Берлин янындағы Карлсхорст тигән урында Германия ғәскәре башлыҡтары шартһыҙ капитуляция тураһындағы актҡа ҡул ҡуйғандар. СССР, АҠШ һәм Бөйөк Британия хөкүмәт башлыҡтарының Берлин конференцияһы (17 июль — 2 август, 1945, Потсдам) Европаның һуғыштан һуңғы ҡоролошоноң нигеҙҙәрен билдәләгән.
Атлантика өсөн һуғыш[үҙгәртергә | вики-тексты үҙгәртергә]
Икенсе донъя һуғышы башланыр алдынан Бөйөк Британияның Хәрби диңгеҙ көстәре Германияныҡынан күпкә көслөрәк ине. Бөйөк Британияның хәрби флотына ҡаршы көрәшеү өмөтһөҙ эш тип иҫәпләп, Германияның хәрби диңгеҙ флотының баш сардары Редер крейсер һуғышы стратегияһын һайлаған, йәғни дошмандың транспорттарын юҡ итеү стратегияһын. Был идеяны ғәмәлғә ашырыр өсөн утыҙынсы йылдар аҙағында «Дойчланд», «Адмирал Шеер», «Адмирал граф Шпее» исемле «кеҫә линкорҙары» төҙөлгән. Шул уҡ маҡсатҡа «Бисмарк» һәм «Тирпиц» исемле линкорҙар арналған.
1941 йылдың май айында «Бисмарк», Атлантикаға рейдҡа сығып, Британия хәрби караптары тарафынан батырылған. Шунан һуң Гитлер ҙур караптарға ышыныс юғалтып, хәрби флот башлығы итеп Дёницты тәғәйенләнгән. Дёниц иһә үҙенең һыу аҫты кәмәләре ярҙамында һуғыш алып барыу тактикаһын айырыуса уңышлы ҡулланған.
Германия күпләп һыу аҫты кәмәләре төҙөй башлаған. Тәүҙә уларҙың хәрби хәрәкәттәре уңышлы булған, ләкин 1943 йылдың апреленән алып Германияның һыу аҫты кәмәләре ауыр юғалтыуҙар кисерә башлаған.
Атлантика өсөн һуғыш осоронда, 1939 йылдан алып 1945 йылға тиклем, Германия 340 һыу аҫты кәмәһен юғалтҡан. Гитлерга ҡаршы коалиция көстәре 4 245 транспорт карабы юғалтҡан.
Атлантика өсөн һуғышта Германияның хәрби флоты ныҡ көсһөҙләнгән. Һөҙөмтә булараҡ, Германия хәрби диңгеҙ көстәре, коалиция көстәре Нормандияға диңгеҙ яғынан ингәндә, етди ҡаршылыҡ күрһәтә алмаған.
Алыҫ Көнсығыш һәм Тымыҡ океандағы хәрби хәрәкәттәр театрҙары[үҙгәртергә | вики-тексты үҙгәртергә]
1931 йылдан алып япондар Маньчжурияны һәм Төньяҡ Ҡытайҙы баҫып ала башлағандар. 1941 йылдың 7 декабрендә, һуғыш иғлан итмәй, Перл Харборға һөжүм итеп, Япония АҠШ-ҡа ҡаршы һуғыш асҡан (был һуғыш Тымыҡ океандағы һуғыш исеме аҫтында билдәле). 1941—1942 йылдың башында Япония Малайзия, Индонезия, Филиппин, Бирманы баҫып алған. Тымыҡ океандағы һуғыш Мидуэй атоллы янындағы яуҙан һуң боролош алған.
1944—1945 йылдарҙа Бөйөк Британия һәм Америка ғәскәрҙәре Маршалл һәм Мариан утрауҙарын, Филиппиндарҙы азат иткән һәм Японияның Окинава утрауын баҫып алған. Америка авиацияһы Япониялағы Хиросима (1945 йылдың 6 авгусында) һәм Нагасаки (9 авгусында) ҡалаларына атом бомбаларын төшөргән. 1945 йылдың 9 авгусында Советтар Союзы Японияға һуғыш иғлан иткән, совет ғәскәрҙәре Японияның Квантун армияһын тар-мар иткән, Төньяҡ-Көнсығыш Ҡытай, Төньяҡ Корея, Көньяҡ Сахалин һәм Курил утрауҙарын азат иткән. 1945-се йылдың 2 сентябрендә Япония шартһыҙ капитуляция тураһындағы актҡа ҡул ҡуйған.
Тағы ҡарағыҙ[үҙгәртергә | вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
- ↑ 임시정부 대일선전포고 71주년 기념식 (71th anniversary of the Declaration of war on Japan) (English), Yonhapnews (21 July 2013). 7 декабрь 2012 тикшерелгән.
- ↑ Шулай уҡ Югославия Халыҡ-азатлыҡ ғәскәренә һәм Совет ғәскәрҙәренә ҡаршы хәрәкәттәрҙә ҡатнаша
- ↑ 3,0 3,1 3,2 Шулай уҡ Совет ғҡскәрҙәренә ҡаршв хәрби хәрәкәттә ҡатгаша
- ↑ 4,0 4,1 Украина баш күтәреүселәренә ҡаршы хәрьи хәрәкәтә ҡатнаша
- ↑ Шулай уҡ Британия ғәскәренә һәм Греция армияһына ҡаршы хәрби хәрәкәттә ҡатнаша
- ↑ Шулай уҡ Грецияны азат итеү армияһына ҡаршы һуғыша
- ↑ Олевська Республіка та Поліська січ: партизани в роки ІІ Світової війні. Володимир Гінда
- ↑ ТАРАС БОРОВЕЦЬ І «ПОЛІСЬКА СІЧ» — УПА(Б-Б) І РАДЯНСЬКІ ПАРТИЗАНИ. Володимир Дзьобак
- ↑ Шулай уҡ француз ғҡскәренә ҡаршы бәрелештәрҙә ҡатнаша
- ↑ Также вели боевые действия против Армии крайовой и Полесской сечи
- ↑ Предоставление Союзникам военных баз на Азорских островах, а также участие в боевых действиях против Японии португальских волонтёров на территори Восточного Тимора
- ↑ Иранская операция
- ↑ 17 сентябрь 1940 йыл Сан-Марино объявило войну Великобритании. 29 сентября 1943 года Сан-Марино объявило о своём нейтралитете, однако 26 июня 1944 года подверглось бомбардировке со стороны британских ВВС.
- ↑ Отправка добровольческой «Голубой дивизии» на Восточный фронт и заправка немецких подводных лодок в испанских портах


text:
18 ноябрҙә БР Футбол федерацияһының яңы рәйесе ҡатнашлығында матбуғат конференцияһы үткәреләсәк
Кесаҙна, 18 ноябрҙә, «Башинформ» мәғлүмәт агентлығына журналистар менән осрашыуға «Башинформсвязь-Динамо» (Өфө) футбол клубының генераль директоры Ринат Шәйбәков, БР Ҡатын-ҡыҙҙар футболы ассоциацияһының генераль директоры Вадим Әхмәтов һәм күптән түгел һайланған Футбол һәм мини-футбол федерацияһы рәйесе Шамил Ғәзизов киләсәк.
Киң мәғлүмәт саралары вәкилдәрен матбуғат конференцияһында ҡатнашыуға саҡырабыҙ.
Сара 15 сәғәттә башлана.


text:
Баш ҡалала «Ҙур химия» халыҡ-ара форумы асылды
ӨФӨ, 2015 йыл, 21 май. /«Башинформ» мәғлүмәт агентлығы, Розалиә Вәлиева/.
21 майҙа Өфөлә «Ҙур химия» V халыҡ-ара форумы асылды.
Форум Башҡортостандағы Нефть химияһы аҙналығы сараларының береһе булып тора. Ике көнлөк форум һәм «Газ. Нефть. Технологиялар» күргәҙмәһе республиканың баш ҡалаһында Рәсәйҙең 2014-2015 йылдарҙа Шанхай хеҙмәттәшлек ойошмаһында һәм 2015 йылда БРИКС берекмәһендә рәйеслеге сиктәрендә уҙа.
Форум эшендә 600-ҙән ашыу делегат: Рәсәйҙең нефть, газ, химия комплексының билдәле компаниялары етәкселәре, бизнес-берләшмә һәм власть органдары вәкилдәре, эксперттар һәм ғалимдар, Иран, Афғанстан, Ҡытай, Һиндостан, Германия, Бөйөк Британия, Ҡаҙағстан, Ҡырғыҙстан, Белоруссия һәм Венесуэла вәкилдәре ҡатнаша.
Форумдың программаһында секциялар, фекер алышыуҙар, түңәрәк өҫтәлдәр ҡаралған. Ҡатнашыусылар яңы иҡтисади һәм сәйәси шарттарҙа химия тармағында үҫеш стратегияһын, стратегик инвестиция проекттарын, киләсәктә ШОС һәм БРИКС илдәренең хеҙмәттәшлеге һәм башҡа мәсьәләләрҙе тикшерергә ниәтләй. Форумды ойоштороусылар хәбәр итеүенсә, импортты алмаштырыу буйынса мөмкинлектәрҙе киңәйтеү көндөң төп темаһы буласаҡ. Бынан тыш, форумда Башҡортостан Хөкүмәте менән «Санкт-Петербург халыҡ-ара тауар-сеймал биржаһы» ябыҡ акционерҙар йәмғиәте, Башҡортостан Республикаһының Үҫеш корпорацияһы менән Наньчан ҡалаһының юғары технологиялы үҫеш зонаһы менән идара итеү буйынса комитеты һәм «Башнефть» акционерҙар нефть компанияһы» асыҡ акционерҙар йәмғиәте араһында хеҙмәттәшлек тураһында килешеүгә ҡул ҡуйыу планлаштырыла.
«Ҙур химия»ның пленар ултырышы тура эфирҙа күрһәтелә.


text:
Яңы сәнәғәт предприятиеларына һалымға ташламалар һәм арзан кредиттар биреләсәк – РФ Сәнәғәт һәм сауҙа министрлығы
Әлеге ваҡытта яңы предприятиелар өсөн һалым ташламаларын күҙ уңында тотҡан сәнәғәт сәйәсәте тураһында яңы закон әҙерләнә. Был хаҡта Өфөлә барған «Ҙур химия» IV Халыҡ-ара форумында Рәсәй Сәнәғәт һәм сауҙа министрлығының химик-технологик һәм урман сәнәғәте департаменты директоры вазифаһын ваҡытлыса башҡарыусы Владимир Потапкин хәбәр итте.
Владимир Потапкин шулай уҡ Рәсәй Сәнәғәт һәм сауҙа министрлығы һәм ете банк пулы араһында сәнәғәт производствоһын кредитлау өлкәһендә килешеүгә ҡул ҡуйыуҙы планлаштырыу хаҡында хәбәр итте. Килешеүҙең маҡсаты – «ҙур булмаған предприятиеларға финанслау сығанаҡтарына юлды ябайлаштырыу һәм кредиттарҙы хеҙмәтләндереүгә сығымдарҙы кәметеү». Әҙерләнеп килгән документ «Рәсәй территорияһында объекттар төҙөлөшө тураһында инвестиция ҡарарын ҡабул итеү өсөн» ҡаршылыҡтарҙы бөтөрөүгә йүнәлтелгән.
— Илебеҙҙә импортты тулыһынса алмаштырып булмай, — тине Рәсәй Сәнәғәт һәм сауҙа министрлығы департаменты башлығы. — Ул талап ителмәй ҙә. Тигеҙләнгән модель төҙөйәсәкбеҙ, шуның менән бергә импорт һәм ватан производствоһы араһындағы нисбәт милли именлекте һәм сил ил уҙаҡташтарының кәйефенән бойондороҡһоҙлоҡто тәьмин итерлек итеп эшләнәсәк.
Фекер алышыуҙар йомғаҡтары буйынса «Ҙур химия»ла импортты алмаштырыу буйынса эш планы төҙөлөргә тейеш. Был пландарҙы «Рәсәй Федерацияһы Хөкүмәтенең ҡушыуы буйынса Сәнәғәт һәм сауҙа министрлығы һәм Энергетика министрлығы әҙерләгән саралар планына индереү талап ителә». 2014 йылдың икенсе ярты йыллығында ошо планды РФ Хөкүмәте ултырышында ҡарау күҙаллана.


text:
Өфөлә «Башҡорт телен өйрәнәм» проектының икенсе миҙгеле башланаФото: Башҡортостан юлдаш телеканалының матбуғат хеҙмәте
Өфөлә «Башҡорт телен өйрәнәм» проектының икенсе миҙгеле башлана
Өфөлә «Башҡорт телен өйрәнәм» проектының икенсе миҙгеле башланаФото: Башҡортостан юлдаш телеканалының матбуғат хеҙмәте
ӨФӨ, 2015 йыл, 8 октябрь. /«Башинформ» мәғлүмәт агентлығы, Ләйлә Аралбаева/.
Башҡортостан юлдаш телеканалында «Башҡорт телен өйрәнәм» проектының икенсе миҙгеле башлана. Тәүге дәресте тамашасылар 10 октябрҙә көндөҙгө сәғәт 1 тула 15 минутта ҡарай ала. Проект Яңы йыл алдынан тамамлана — ҡатнашыусылар имтихан бирергә тейеш.
Тапшырыуҙы Өфөнөң 5-се лицейында төшөргәндәр, уны йәш полиглот, башҡорт телен уҡытыу методикаһы авторы Вячеслав Чернев алып бара.
«Проект башҡорт телен өйрәнергә теләүселәр өсөн үҙенсәлекле видеоҡулланмаға әүерелде. Был миҙгелдә Вячеслав Чернев уҡытыу методикаһына бер аҙ үҙгәрештәр индерҙе. Уның һөҙөмтәһе бармы, юҡмы — проектта ҡатнашыусылар һәм телевизор ҡараусылар үҙҙәре күрер. Был юлы Вячеслав теманы инглиз, хинди, йоруба телдәрендә аңлата. Уҡытыу башҡа телдәр менән сағыштырып алып барыла. Минеңсә, ошо алым башҡорт телен өйрәнеүселәргә генә түгел, уҡытыусыларға ла ҡыҙыҡлы һәм файҙалы буласаҡ», — тип иҫәпләй Башҡортостан юлдаш телеканалының баш мөхәррире Гүзәл Хәсәнова.
Быйыл проектта Өфө дәүләт авиация техник университеты студенты Дипендра Кунвал (Непал), Башҡортостан юлдаш телеканалының «Фән 102» программаһы продюсеры Гүзәл Хөрмәтова, Башҡорт дәүләт университетының тарих факультеты студенты Александр Васильев, Башҡорт дәүләт медицина университеты ординаторы, билдәле шоумен Боджей Давид (Нигерия) һәм Өфө мәктәптәренең береһенең 10 класс уҡыусыһы Маргарита Гейт ҡатнаша.
«Проекттың төп бурысы — 12 дәрестә башҡорт телендә аралашырға өйрәтеү. Ҡатнашыусылар башҡортса белмәһә лә, телде өйрәнергә теләктәре ҙур. Улар тәүге дәрестәрҙә үк хаталы итеп булһа ла башҡортса һөйләшергә тырышты. Хәҙер уңыштары ла бар», — тип хәбәр итте проекттың мөхәррире Зөлфиә Рәхмәтуллина.
«Башҡорт телен өйрәнәм» тапшырыуының икенсе миҙгеле Башҡортостандың Журналистар союзы булышлығында ойошторолған.


text:
Күңелдәрҙә ҡалды моңо Ҡандра ла күлен тәрән тиҙәр, Аяҡ ҡына тибеп йөҙөргә, Һандуғасҡай һайрай тал-тирәктә, Бер йырламай нисек түҙергә. Әкрәм Сөнәғөт улы Дауытов (1914-1986) Айырылғыһыҙ моңдаш, тоғро юлдаш Тауҙар, таштар, күлдәр – Беҙ йәшәгән ерҙәр; Алыҫ -алыҫтарҙа ҡалды Беҙҙең тыуған ерҙәр. Ә.Дауытов. Ә.Дауытов дуҫы менән Ҡатыны Мәхбүбә менән Ҡазанда (1938 йыл) Ә.Дауытовтың хәрби билеты Атаһынан ҡалған, көмөш телле тальян Серҙәш булды һәр саҡ янында. Һөйгән йәре – терәк, әсәһенән – теләк, Имен йөрөттө һуғыш ҡырында. Ә.Бикмәтова. Ә.Дауытовтың ҡулъяҙмалары Гвардия майоры Ә.Дауытов 1946 йыл Наградалары Ҡатыны Мәхбүбә, ҡыҙы Заира, улы Фиат менән. Германия, Бад-Лебенверд, 1946 йыл Һуғыш күптән бөттө, ҡояш нурын һипте Ер-әсәбеҙ гөлгә күмелгән. Гүзәллекте тойоп, тыуған ерҙе һөйөп, Йыр-моң аға уның күңеленән. Ә.Бикмәтова. Сәләм һиңә, әсәйем, Йыраҡ-йыраҡ ерҙән, Сәләм һиңә күңелем түренән. Бала саҡтарымда Ҡыҫып ҡосағыңа Һөйгән улдарыңдың беренән. Әсәйем, күҙ нурым, Көт мине, ҡайтырмын. Ә.Дауытов. Дауытова Бибизәкиә Ғәлим ҡыҙы Ә.Дауытовтың һәм уға арналған китаптар Ә.Дауытов (2-се рәт, уңдан беренсе) Бөйөк Ватан һуғышы ветерандары менән, Туймазы, 1981 йыл. Айырылмаҫ дуҫтар Ял минуттарында Ялта. 1970 йыл Эш ваҡытында Ә.Дауытов һәм ҡатыны Мәхбүбәнең ҡәбере. Ҡандра Исеме арҙаҡлы яҡташтар исемлегенә индерелде Ул ҡабыҙған йондоҙ балҡып янһын көндөҙ, Нурҙар һибеп илем күгенә. Йырлаһаҡ та йырын, ҡалдырһаҡ та урын, Ниҙер етмәй, етмәй күңелгә. Ә.Бикмәтова. Иғтибарығыҙ өсөн рәхмәт!
1/--страниц


text:
Ҡаланан ситтәге күсемһеҙ милеккә хаҡтар арта
Быйыл көҙ ҡаланан ситтәге күсемһеҙ милеккә хаҡтар күтәрелә башланы. Мәҫәлән, сентябрь-октябрҙә ҡаланан ситтәге йорттарҙа бер квадрат метрҙың уртаса хаҡы – 3,5 процентҡа, ер участкаларына 1,7 процентҡа артты.
“Эксперт” күсемһеҙ милек агентлыҡтары селтәре мәғлүмәттәренә ҡарағанда, бөтә йорттар, коттедждар, таун-хаустар буйынса уртаса тәҡдим хаҡы бер квадрат метр өсөн 26,3 мең һум тәшкил итте. Был ике ай элеккегә ҡарағанда 2,5 процентҡа юғары, әммә йыл башындағынан 7,7 процентҡа кәмерәк.
Иң кәм тәҡдим хаҡы Иглинда теркәлгән, унда 65 квадрат метрлыҡ йорт бер миллион һумға һатыла. Иң юғары хаҡ – 8 Март ҡасабаһындағы 297 квадрат метрлыҡ коттедж 18 миллион һумға һатыла.
Иң арзан участка Шаҡшала һатыуға ҡуйылған (дүрт сутый 100 мең һумға), иң ҡиммәте – Аҡбирҙелә (18 сутый 2,55 миллион һумға).


text:
Архангел ауылы үҙенең 260 йыллығында универсаль спорт майҙансыҡлы булдыФото: Андрей Старостин
Архангел ауылы үҙенең 260 йыллығында универсаль спорт майҙансыҡлы булды
Архангел ауылы үҙенең 260 йыллығында универсаль спорт майҙансыҡлы булдыФото: Андрей Старостин
Архангел ауылы халҡы үҙенең 260 йыллыҡ юбилейы уңайынан ҙур бүләк алды – хоккей майҙансығы менән күп функциялы спорт майҙансығы файҙаланыуға тапшырылды. Заманса спорт майҙансығының асылыуы менән ауыл халҡын Башҡортостан Президенты Рөстәм Хәмитов ҡотланы.
— Беренсенән, һеҙҙе ауылығыҙҙың юбилейы менән ҡотлайым, ә икенсенән, бындай иҫ киткес ҡоролманы төҙөүселәргә рәхмәтемде белдерәм. Ул кешеләргә бик кәрәкле, — тип билдәләне Президент. — Бында ысынлап та төрлө спорт төрҙәре менән шөғөлләнергә була. Комплексты нисек ҡулланаһығыҙ – уныһы һеҙҙең ҡарамаҡта. Шуныһы мөһим, был объектты төҙөүгә һеҙ үҙегеҙ аҡса таптығыҙ. Архангел районы командалары һәр саҡ юғары урындар яулауын теләйем.
Район үҙәгенә ингән саҡта урынлашҡан майҙансыҡты 2013 йылдың майында төҙөй башлағайнылар. Район предриятиелары һәм урындағы социаль ярҙам фондынан (ул биш миллион һумдан күберәк) финансланды.
Ауыл халҡы майҙансыҡтың бер ҡасан да буш тормаясағына ышана, сөнки эргәлә 145-се профессиональ училище урынлашҡан.
Волейбол, баскетбол, мини-футбол, йәйен эстафеталар, еңел атлетика буйынса ярыштар үткәрергә мөмкин, ә ҡышын – хоккей мачтары һәм саңғы ярыштары.
Төҙөүселәр көйәрмәндәр өсөн урындар ҙа ҡараған. Улар өсөн 700 урынлыҡ трибуна төҙөлгән. Бынан тыш, йылы сисенеү, душ бүлмәләре бар, шулай уҡ прокатҡа саңғы һәм конькиҙар ҙа биреләсәк.


text:
Фото:
«Башинформ» агентлығы һайлауҙарҙы яҡтыртҡан өсөн РФ Үҙәк һайлау комиссияһының наградаһын алды
Фото:
РФ Үҙәк һайлау комиссияһында 7 июндә киң мәғлүмәт сараларында һайлауҙарҙы һәм һайлау ҡануниәтенә бәйле мәсьәләләрҙе иң яҡшы яҡтыртыуға бөтә Рәсәй конкурсы еңеүселәрен бүләкләү тантанаһы үтте. Унда «Башинформ» агентлығының генераль директоры Максим Ульчев ҡатнашты.
Һайлауҙарҙы телевидениела һәм радиостанцияларҙа, баҫма киң мәғлүмәт сараларында, мәғлүмәт агентлыҡтарында һәм Интернет селтәрендә яҡтыртыу, шулай уҡ заманса электрон технологияларҙы файҙаланып яҡтыртыу кеүек дүрт номинацияла үткән бөтә Рәсәй конкурсында Рәсәйҙең 63 субъектынан 229 киң мәғлүмәт сараһы вәкилдәре ҡатнашты. Туғыҙ төбәк киң мәғлүмәт сараһы уның лауреаты булды. 2011-2012 йылдарҙағы һайлауҙарҙы яҡтыртыу буйынса мәғлүмәт агентлыҡтары һәм интернет-баҫмалар араһында икенсе урын алған «Башинформ» агентлығы ла – улар араһында.
Конкурс еңеүселәренә дипломдар тапшырып, РФ Үҙәк һайлау комиссияһы рәйесе Владимир Чуров төбәк киң мәғлүмәт саралары журналистарының юғары профессионализмын билдәләне һәм, төбәк киң мәғлүмәт сараларында донъя күргән һайлау тураһындағы материалдарҙың дөйөм иҫәбе федераль киң мәғлүмәт сараларындағына ҡарағанда күпкә артығыраҡ, тип билдәләне. Владимир Чуров әйтеүенсә, төбәк мәғлүмәт саралары һайлаусылар өсөн аңлайышлыраҡ яҙа.
РФ Үҙәк һайлау комиссияһы рәйесе конкурс еңеүселәренә Рәсәй Үҙәк һайлау комиссияһының дипломдарын тапшырҙы.


text:
Халыҡ мәшғүллеге хеҙмәтендә ете меңгә яҡын өфөлө иҫәптә тора
Халыҡ мәшғүллеге хеҙмәтендә бөгөнгө көндә ете меңгә яҡын өфөлө иҫәптә тора, уларҙың 6,5 меңе – эшһеҙ. 5,5 меңдән ашыу эшһеҙ пособие ала, тип хәбәр иттеләр Өфөнөң Халыҡ мәшғүллеге үҙәгенән.
Бөгөнгө көндә Башҡортостан баш ҡалаһында рәсми эшһеҙлек кимәле 1,15 процент тәшкил итә. Көсөргәнешлек коэффициенты, йәғни эшһеҙҙәр менән вакансиялар нисбәте 0,44-кә тиң.
Баш ҡаланың вакансиялар банкында 16 мең эш урыны иҫәпләнә. 2013 йыл башынан Өфөнөң халыҡ мәшғүллеге хеҙмәтендә йәмғеһе 95 меңгә яҡын вакансия тураһында мәғлүмәт ҡабул ителгән.
Был ваҡыт эсендә 14 мең өфөлө эш эҙләүселәр сифатында иҫәпкә ҡуйылған, 7,7 мең кеше эшһеҙ тип танылған. Йыл башынан алып 8,6 меңдән ашыу эшһеҙ иҫәптән төшкән, 10,7 мең кеше эшкә урынлаштырылған.


text:
Өфөлә ШОС һәм БРИКС саммиттарын үткәреү Рәсәй дипломатияһының Көнсығыш векторын көсәйтеүгә тәьҫир итәсәк – Владимир Путин Фото: Рәсәй Президентының матбуғат хеҙмәте
Өфөлә ШОС һәм БРИКС саммиттарын үткәреү Рәсәй дипломатияһының Көнсығыш векторын көсәйтеүгә тәьҫир итәсәк – Владимир Путин
Өфөлә ШОС һәм БРИКС саммиттарын үткәреү Рәсәй дипломатияһының Көнсығыш векторын көсәйтеүгә тәьҫир итәсәк – Владимир Путин Фото: Рәсәй Президентының матбуғат хеҙмәте
Рәсәй Президенты Владимир Путин Рәсәй Федерацияһының илселәре һәм даими вәкилдәре кәңәшмәһендә сығыш яһаны. Ултырыш Рәсәйҙең милли ихтыяждарын яҡлау, халыҡ-ара мөнәсәбәттәрҙең нигеҙҙәрен нығытыу мәсьәләләренә арналған. Әңгәмә барышында ағымдағы һәм киләсәкке тышҡы сәйәси бурыстар билдәләнде.
— Беҙгә дипломатиябыҙҙың көнсығыш векторын көсәйтеүҙе дауам итергә, илебеҙҙең артабанғы үҫеше мәнфәтендә Азия-Тымыҡ океан төбәктәренең тәьҫирле потенциалын көсөргәнешле ҡулланырға кәрәк. Тәү сиратта, әлбиттә, Себер һәм Алыҫ Көнсығыш, — тип билдәләне Владимир Путин. — Азия-Тымыҡ океан төбәктәрендә Рәсәй сәйәсәте беҙҙең көнсығыш сиктәрҙең именлеген артабан да тәьмин итеүгә, төбәктә тыныслыҡ һәм тотороҡлоҡҡа йоғонто яһауға йүнәлтелергә тейеш. Һәм быға, һис шикһеҙ, алдағы Шанхай хеҙмәттәшлек ойошмаһында Рәсәйҙең рәйеселеге һәм Өфөлә 2015 йылдың йәйендә ШОС һәм БРИКС саммиттарын үткәреү тәьҫир итәсәк.
Тығыҙ дуҫлыҡ бәйләнештәрен нығытыу, күршеләр менән үҙ-ара отошло хеҙмәттәшлекте үҫтереү – оҙаҡ ваҡыттағы перспективаға иҫәпләнгән Рәсәйҙең тышҡы сәйәсәтенең төп стратегик йүнәлеше, тип билдәләнде осрашыуҙа. Евразия интеграция процесының хәрәкәт итеүсе көсө булып Рәсәй, Белоруссия һәм Ҡаҙағстан тора.


text:
БР Венчур фондының инновацион предприятиелар менән эше тикшерелде
Өфөлә, БР Сәнәғәт һәм тышҡы иҡтисади бәйләнештәр министрлығының йыйылыштар залында “Башҡортостан Республикаһы Венчур фондының инновацион предприятиелар менән эшләү практикаһы” темаһына семинар үтте. Ул республиканың Бәләкәй һәм урта эшҡыуарлыҡ субъекттарына дәүләт ярҙамы программаһына ярашлы үткәрелде. БР Венчур фонды уны “Һаҡлыҡҡа йыйылған аҡсалар һәм инвестициялар” идара итеүсе компанияһы” (Мәскәү) ябыҡ акционерҙар йәмғиәте менән берлектә ойошторҙо.
Сәнәғәт министрлығының матбуғат хеҙмәте хәбәр итеүе буйынса, семинар сиктәрендә түбәндәге мәсьәләләр ҡаралды: инвестицион проекттарҙы һайлап алыу үҙенсәлектәре, уларҙың йәлеп итеүсәнлек факторҙары, инвестициялар формалары, Фондтың идара итеүсе компанияһы менән инновацион предприятие араһында Инвестицион килешеү үҙенсәлектәре, проекттан сығыу тәртибе.
Семинарҙа БР Венчур фондының башҡарыусы директоры Гөлшат Шакирова, “Һаҡлыҡҡа йыйылған аҡсалар һәм инвестициялар” ябыҡ акционерҙар йәмғиәте генераль директоры Наталья Подсосонная һәм был компанияның директорҙар советы ағзаһы Олег Дьяченко сығыш яһаны.
Сара аҙағында проекттарҙы индивидуаль тикшереү үткәрелде.


text:
Фото:
Рәсәй халыҡ-ара олимпия университеты донъя кимәлендәге белгестәр әҙерләйәсәк
Фото:
Беренсе Бөтә Рәсәй спорт журналистары форумының икенсе көнөндә Рәсәй халыҡ-ара олимпия университетының һәм уның белем биреү программаһының презентацияһы үтте.
Уҡыу йортоноң генераль директоры Лев Белоусов былай тине:
— Донъяла башҡа бындай юғары уҡыу йорто юҡ. Олимпиадаға әҙерлек ваҡытында тупланған тәжрибәне белем биреү программаларына индерергә теләйбеҙ. Әлеге ваҡытта Сочиҙа бөтә донъя өсөн спорт өлкәһендәге белгестәр әҙерләйәсәк университет булдырыла, — тине ул.
2011 йылдан университет квалификация күтәреү буйынса махсус курстар ойоштора, ә спорт менеджерҙарын комплекслы әҙерләү 2013 йылда башлана. Белоусов университеттың бакалаврҙар әҙерләмәйәсәген белдерҙе. Уҡыу йортонда юғары белемле кешеләр уҡыясаҡ, университет икенсе кимәлдәге өҫтәмә белем бирәсәк.
— Беҙҙең вузда юғары белемле кешеләрҙең генә түгел, ә спорт индустрияһына – спорт объекттары менән идара итеүгә, спорт сараларына етәкселек итеүгә йәлеп ителгән кешеләрҙең дә уҡыуын теләр инек. Иң мөһиме – ул кешеләрҙең карьера буйынса, профессиональ йәһәттән үҫешергә теләге, лидерлыҡ һыҙаттары булһын, — тип билдәләне Лев Сергеевич.
Университетта Халыҡ-ара олимпия комитеты ағзалары, халыҡ-ара спорт федерациялары етәкселәре, Рәсәй һәм сит илдәрҙең иң яҡшы белгестәре уҡытасаҡ.
Рәсәй халыҡ-ара олимпия университеты биш йүнәлеш буйынса белем бирәсәк. Уҡыу йорто Сочиҙың интеллектуаль һәм мәҙәни үҙәге, иҫтәлекле урыны буласаҡ.
Бынан тыш, форумдың киске ултырышында BBC телекомпанияһы хәбәрсеһе, «Allday Media» компанияһын булдырыусы һәм уның директоры Дэвис Идс сығыш яһаны. «BBC телекомпанияһының спорт журналистикаһы серҙәре» исемле үҙенсәлекле презентацияла ул эш тәжрибәһе менән уртаҡлашты һәм 2012 йылда Лондонда үтәсәк Олимпиадаға әҙерлек һәм уның үҙенсәлектәре хаҡында һөйләне.


text:
Өфөлә һәр эшһеҙгә яҡынса ике вакансия тура килә Фото: Олег Яровиков
Өфөлә һәр эшһеҙгә яҡынса ике вакансия тура килә
Өфөлә һәр эшһеҙгә яҡынса ике вакансия тура килә Фото: Олег Яровиков
ӨФӨ, 2016 йыл, 26 сентябрь. /«Башинформ» мәғлүмәт агентлығы, Галина Бахшиева/.
Баш ҡалала иҡтисади яҡтан әүҙем халыҡ һаны 593 мең самаһы кеше тәшкил итә.
Шуның менән бергә бөгөн Өфөлә 12,5 меңдән ашыу вакансия һәм 6,5 мең эшһеҙ иҫәпләнә.
Көсөргәнешлек коэффициенты йәғни эшһеҙҙәрҙең буш вакансиялар һанына нисбәте 0,59 процентҡа тиң. «Рәсми» эшһеҙлек кимәле 1,09 процент тәшкил итә, тип хәбәр иттеләр Өфөләге Халыҡ мәшғүллеге үҙәгендә.


text:
Өфөлә иң яҡшы муниципаль берәмектәр билдәләндеФото: Олег Яровиков
Өфөлә иң яҡшы муниципаль берәмектәр билдәләнде
Өфөлә иң яҡшы муниципаль берәмектәр билдәләндеФото: Олег Яровиков
Бөгөн, 9 октябррҙә, Республика йортонда «Башҡортостан Республикаһының иң яҡшы муниципаль берәмеге» республика конкурсы лауреаттарын наградлау тантанаһы үтте. Ул Башҡортостанда икенсе тапҡырына үткәрелә.
Конкурсты Башҡортостан Республикаһы Президенты ҡарамағындағы Урындағы үҙидара буйынса Совет ярҙамында «Башҡортостан Республикаһы муниципаль берәмектәре Советы» Ассоциацияһы ойошторҙо.
Конкурста Башҡортостан Республикаһының муниципаль берәмектәре, муниципаль хеҙмәткәрҙәр, муниципаль хеҙмәттәр һәм предприятиеларҙың муниципаль хужалыҡ һәм урындағы үҙидараны үҫтереү өлкәһендә етди ҡаҙаныштарға эйә булған хеҙмәткәрҙәре, башҡарма һәм вәкәләтле урындағы үҙидара органдары етәкселәре, киң мәғлүмәт саралары редакциялары ҡатнаша. Конкурс һигеҙ актуаль номинация буйынса үткәрелә. Һәр номинация буйынса бер беренсе, ике икенсе, ике өсөнсө урындар ҡаралған. Республиканың 33 муниципаль берәмегенән конкурста ҡатнашыуға 100-ҙән ашыу заявка килгән. Ойоштороу комитеты иң яҡшыларҙан яҡшыларҙы һайлап алған. Уларға наградаларҙы Башҡортостан Республикаһы Президенты Мортаза Рәхимов тапшырҙы.
«Иҡтисад һәм муниципаль берәмек финанстары» номинацияһында беренсе урынды Өфө ҡалаһы ҡала округы хакимиәте яуланы, икенсе урында – Иглин районы һәм Октябрьский ҡалаһы, өсөнсөлә – Благовещен һәм Краснокама райондары. Әйткәндәй, Октябрьский ҡалаһы быйыл октябрҙә “Рәсәйҙең иң төҙөкләндерелгән ҡалаһы” конкурсында өсөнсө урын яуланы.
«Муниципаль берәмектең социаль өлкәһе» номинацияһында Сибай иң яҡшы тип танылды, икенсе позицияла – Ауырғазы һәм Өфө райондары, өсөнсөлә – Йәрмәкәй һәм Туймазы.
«Муниципаль берәмек инфраструктураһы» номинацияһында беренсе урынды Әлшәй районы хакимиәте яуланы, икенсе – Баймаҡ һәм Дүртөйлә райондары, өсөнсө – Белорет һәм Мәләүез.
«Муниципаль район менән идара итеү» номинацияһында Иглин районы иң яҡшы тип танылды, Ауырғазы һәм Учалы райондары унан бер аҙға ғына ҡалышты, өсөнсө позицияла – Бишбүләк һәм Йылайыр райондары.
Муниципаль берәмектең иң яҡшы башлығы тип республиканың Стәрлетамаҡ районын етәкләүсе Хәйҙәр Шаһиев танылды. Икенсе урында – Ейәнсура районы хакимиәте башлығы Әлфәрис Байсурин һәм Мәсетле районынан уның коллегаһы Юнир Солтанов. Өсөнсө урында – Нефтекама хакимиәте башлығы Олег Руденко.
Уларға наградалар тапшырып, БР Президенты Мортаза Рәхимов, һәр хакимиәт башлығы дәртләндереүгә лайыҡ, һәр район тураһында маҡтау һүҙҙәре әйтергә мөмкин, тип билдәләне.


text:
Өфөнөң вакансиялар банкында 18 мең буш эш урыны иҫәпләнә
2012 йыл башынан алып Башҡортостан баш ҡалаһында халыҡты эш менән тәьмин итеү хеҙмәте ярҙамында 18400-ҙән ашыу кеше эшкә урынлашҡан. Йәнә ике меңдән ашыу кеше бөгөн хеҙмәт баҙарында талап ителгән һөнәрҙәргә уҡытырға ебәрелгән.
«Башинформ» агентлығына Өфөнөң Халыҡ мәшғүллеге үҙәгенән хәбәр итеүҙәренсә, әлеге ваҡытта республиканың баш ҡалаһында рәсми рәүештә теркәлгән 7200-ҙән ашыу эшһеҙ иҫәпләнә. Уларҙың 6400-гә яҡыны эшһеҙлек буйынса пособие ала.
Өфөлә рәсми эшһеҙлек кимәле әле 1,29 процентҡа тиң. Көсөргәнешлек коэффициенты 0,48 тәшкил итә.
Вакантлы урындар һаны – 18 меңдән ашыу. Йыл башынан алып Өфөнөң халыҡ мәшғүллеге хеҙмәтенә йәмғеһе 99400-гә яҡын буш эш урыны тәҡдим ителгән.


text:
Медицина клиникаһында ислам традицияларына ярашлы хеҙмәтләндерәсәктәр
Өфө клиникаларының береһендә хеҙмәтләндереүҙең яңы ысулы ғәмәлгә индереләсәк. Теләүселәр ислам традицияларына ярашлы кәрәкле хеҙмәтләндереү ала аласаҡ.
Башҡортостан Республикаһы мосолмандары Диниә назаратының хәләл стандарты буйынса комитеты рәйесе Тимур Шәнгәрәев хәбәр итеүенсә, бында намаҙ уҡыу һәм тәһәрәт алыу өсөн урын бүленгән, ә медикаменттар тәғәйенләгәндә спирты препараттар уларҙың аналогтарына алмаштырыласаҡ. Әнис майы, ҡына, бал менән дауалау кеүек традицион методикалар ҙа ҡулланыласаҡ.
Клиника директоры Сергей Никитиндың һүҙҙәренә ҡарағанда, дөйөм алғанда, бында 16 яңы эш урыны булдырылды, ә пациенттарҙы юғары һәм беренсе категория табиптары дауалаясаҡ. Ҡабул итеү терапия, физиотерапия, акушерлыҡ һәм гинекология, колопроктология, мануаль терапия, ультратауыш менән диагноз ҡуйыу һәм башҡа йүнәлештәр буйынса алып барыласаҡ.
Клиника етәкселеге республика ҡалаларында һәм райондарында ла ислам нормаларын һәм традицияларын иҫәпкә алып медицина консультацияһы ойоштороуҙы планлаштыра.
Бындай яңылыҡ индереү инициаторы булып БР мосолмандары Диниә назараты тора.


text:
Фото:
Милләт-ара татыулыҡты нығытыу йылының эмблемаһы раҫланды
Фото:
Милләт-ара татыулыҡты нығытыу йылы – 2011 эмблемаһын әҙерләүгә конкурс барышында комиссия ҡарары менән Нәсих Хәлисовтың эше иң яҡшыһы тип танылды. Ул Йылдың рәсми символикаһы сифатында раҫланды.
Республиканан һәм башҡа төбәктәрҙән конкурсҡа йәмғеһе 60-тан ашыу эш тапшырылды. Эштәр электрон төрҙә, баҫтырылған, ҡулдан төшөрөлгән һүрәт сифатында ҡабул ителде.
Конкурста мәктәп уҡыусыларынан алып пенсионерҙарға тиклем төрлө йәштәрҙәге кешеләр ҡатнашты. Конкурсанттар Йыл эмблемаһы сифатында күрергә теләгән эскиздарына ентекле һүрәтләүҙәрен дә ебәрҙе, тип хәбәр итә Башҡортостан Президентының матбуғат хеҙмәте.


text:
Башҡортостандың мәҙәниәт хеҙмәткәрҙәре дәүләт наградалары алдыФото: Андрей Старостин
Башҡортостандың мәҙәниәт хеҙмәткәрҙәре дәүләт наградалары алды
Башҡортостандың мәҙәниәт хеҙмәткәрҙәре дәүләт наградалары алдыФото: Андрей Старостин
Республиканың Мәҙәниәт министрлығы коллегияһының киңәйтелгән ултырышында Башҡортостан Президенты Рөстәм Хәмитов тармаҡ хеҙмәткәрҙәренә дәүләт наградаларын тапшырҙы.
«Башҡортостан Республикаһының халыҡ артисы» почетлы исеменә балет артисы Илдар Мәнәпов һәм Башҡорт дәүләт опера һәм балет театры йырсыһы Эльвира Фатихова лайыҡ булдылар. «Башҡортостан Республикаһының атҡаҙанған сәнғәт эшмәкәре» исемен театрҙың режиссеры Рөстәм Ғәлиев алды. Балет артистары Рөстәм Исхаҡовҡа, Олег Шәйбәковҡа һәм опера йырсыһы Әлим Ҡәйүмовҡа «Башҡортостан Республикаһының атҡаҙанған артисы» исеме бирелде. Мәжит Ғафури исемендәге Башҡорт драма театрының төп эшмәкәрлеге буйынса директор урынбаҫары Радик Сафин һәм Ейәнсура районы мәҙәниәт йортоноң ансамбль етәксеһе Йәмил Йәнбәков «Мәҙәниәттең атҡаҙанған хеҙмәткәре» исемен алдылар.
Наградлауҙан һуң уникаль сопрано эйәһе Эльвира Фатихова үҙенең тәьҫораттары һәм киләсәккә пландары менән уртаҡлашты.
— Мин шатмын һәм бәхетлемен. Был наградаға 17 йылға яҡын килдем. Әммә был, әлбиттә, карьераның түбәһе түгел. Хәҙер сит илдә эшләйем. Оҙаҡ ваҡыт Анкарала Төркиәнең опера һәм балет театрында йырланым. Сентябргә тиклем минең сығыштарым Сиднейҙа, Австралияла яҙылған. Минең яҡын ваҡытта сығыштарым 29 мартта «Травиата»ла, шулай уҡ «Дон-Жуан»дың яңы ҡуйылышында, унда мин дебют яһаясаҡмын, — тип һөйләне халыҡ артисы.


text:
Өфөлә Халыҡ-ара балаларҙы яҡлау көнөнә арналған байрам уҙҙыФото: Башҡортостан Башлығының матбуғат хеҙмәте
Өфөлә Халыҡ-ара балаларҙы яҡлау көнөнә арналған байрам уҙҙы
Өфөлә Халыҡ-ара балаларҙы яҡлау көнөнә арналған байрам уҙҙыФото: Башҡортостан Башлығының матбуғат хеҙмәте
ӨФӨ, 2015 йыл, 2 июнь. /«Башинформ» мәғлүмәт агентлығы, Илья Спиридонов/.
1 июндә Өфөлә Башҡортостан Башлығы Рөстәм Хәмитов В.И.Ленин исемендәге паркта Халыҡ-ара балаларҙы яҡлау көнөнә арнап ойошторолған байрамда ҡатнашты.
Республика етәксеһе өҫтәмә белем биреү учреждениеларының ижади, спорт, уйын майҙансыҡтарын ҡараны, шулай уҡ 1-се балалар музыка мәктәбе уҡыусылары менән аралашты.
Парк сәхнәһендә Өфөнөң балалар вокал, бейеү һәм фольклор ансамблдәре тәрбиәләнеүселәре сығыш яһаны. Байрам ике меңгә яҡын бала ҡатнашлығында «Дуҫлыҡ әйлән-бәйләне» менән тамамланды.
Башҡортостанда 551,9 мең ғаилә йәшәй, уларҙа 850 мең бала тәрбиәләнә. Өс һәм унан күберәк балалары булған ишле ғаиләләр һаны – 46,3 мең (84 процент).
Былтыр республикала 60,5 мең бала донъяға килгән, был 2013 йылға ҡарағанда 2,1 процентҡа күберәк. 2014 йыл йомғаҡтары буйынса тыуым коэффициенты 1 000 кешегә 14,9 тәшкил итә. Ошо күрһәткес буйынса Башҡортостан Волга буйы федераль округы төбәктәре араһында беренсе һәм Рәсәйҙә 20-се урынды биләй. 2 648 бала етем һәм ата-әсә ҡарауынан мәхрүм балалар өсөн интернаттарҙа тәрбиәләнә.


text:
Башҡортостанды Ҡытай фестиваленә саҡырҙылар
Башҡортостандан делегацияны 2011 йылдың сентябрь – декабрендә Ҡытайҙа Гуанжчоу ҡалаһында Синхай консерваторияһы базаһында үтәсәк «Musik EXPO» Икенсе музыка фестивалендә ҡатнашырға саҡырҙылар. Был турала РФ Сит ил эштәре министрлығының Өфөләге Вәкиллегенең беренсе секретары Венер Ғәлиәкбәров хәбәр итте.
— Фестивалдә ҡатнашыуға рәсми саҡырыу беҙгә Гуанчжоуҙағы Рәсәй Генераль консуллығынан килде, — тине ул. – Консуллыҡҡа үҙ сиратында Синхай консерваторияһы ҡарамағындағы Мәҙәни һәм художество алмашыу үҙәге етәкселеге мөрәжәғәт иткән. Сараны ойоштороусылар консуллыҡтары Гуанчжоу территорияһында аккредитацияланған 38 дәүләт вәкилен саҡырырға теләй. Шул рәүешле төрлө халыҡтар, беренсе сиратта музыка өлкәһендә, үҙ мәҙәни традицияларын күрһәтә аласаҡ.
Фестиваль сиктәрендә музыкаль концерттар, күргәҙмәләр, сит ил студенттары өсөн белем биреү хеҙмәтләндереүҙәре тәҡдим итеүсе милли вуздарҙы презентациялау планлаштырылған.
Фестивалдең мәҙәни йүнәлеше был сара ярҙамында эшлекле бәйләнештәрҙе үҫтереү мөмкинлеген дә күҙ уңында тота. Мәҫәлән, Башҡортостандың фестивалдә ҡатнашыуы төбәгебеҙҙең сауҙа-иҡтисади презентацияһы менән берләштерелеүе ихтимал. Бындай сара Ҡытайҙың көньяҡ провинцияларының эшлекле даирәләре араһында ҡыҙыҡһыныу уятыр, был республикабыҙҙың был ил менән хеҙмәттәшлеген нығытырға булышлыҡ итер ине.


text:
Фото:
Иртәгә Башҡортостанда Икенсе бөтә донъя һуғышы тамамланыу көнө уңайынан тантаналар үтәсәк
Фото:
2 сентябрҙә Башҡортостанда 2010 йылдың яҙғы сесияһы осоронда Дәүләт Думаһы менән ҡабул ителгән һәм Федерация Советы менән раҫланған федераль законға ярашлы Рәсәйҙә беренсе тапҡыр билдәләнеүсе Икенсе бөтә донъя һуғышы тамамланыу көнө уңайынан тантаналы саралар үтәсәк.
Өфөлә, Ленин урамы башланған ерҙә, Ленин исемендәге паркта, тантаналы митинг һәм Александр Матросов һәйкәленә сәскәләр һалыу үтәсәк. Башҡортостан Республикаһының Йәштәр сәйәсәте һәм спорт министрлығы, БР Эҙәрмәндәр отрядтары фонды һәм Өфө хакимиәтенең йәштәр сәйәсәте буйынса комитеты менән ойошторолған тантаналы митингыла республика етәкселеге вәкилдәре, Бөйөк Ватан һуғышы ветерандары, балалар һәм йәштәр йәмәғәт ойошмалары ағзалары, эҙәрмәндәр ҡатнашасаҡ. «Рено» автоконцернының Өфөләге рәсми дилерынан БР Эҙәрмәндәр отрядтары фондына ҡиммәтле бүләктәрҙе тантаналы тапшырыу ҙа планлаштырыла.
Митинг сәғәт 10-да башлана.
Ошондай уҡ митинг Өфө районының Булгаков ауылында ла үтәсәк. Унда Икенсе бөтә донъя һуғышы тамамланыу көнөн байрам итеүҙе ойоштороуҙа район хакимиәтенең йәштәр эштәре буйынса комитеты менән берлектә “Ҡарлуғас” балалар, үҫмерҙәр һәм йәштәр клубы ла ҡатнаша. Һәләк булғандарҙы иҫкә алырға, һуғыш һәм тыл ветерандарына рәхмәт һүҙҙәрен әйтергә, хөрмәт белдерергә ауыл һәм район йәштәре йыйыласаҡ.


text:
Башҡортостанда 15 меңдән ашыу сығарылыш уҡыусыһы һынау имтихан иншаһын яҙа
ӨФӨ, 2014 йыл, 20 ноябрь. /«Башинформ» мәғлүмәт агентлығы, Эльмира Сабирова/.
Башҡортостандың 15 меңдән ашыу сығарылыш уҡыусыһы бөгөн, 20 ноябрҙә, һынау иншаһы яҙа. Уны үткәреү барышын Федераль тест үткәреү үҙәге директоры урынбаҫары Станислав Афанасьев күҙәтә, тип хәбәр итте БР Мәғариф министрлығының дөйөм белем биреү һәм дәүләт йомғаҡлау аттестацияһы бүлеге баш белгес-эксперты Жанна Минекәева.
Был һынау 2014/2015 уҡыу йылынан алып мәктәптең сығарылыш уҡыусылары өсөн мотлаҡ булып китте. Ошо эш һөҙөмтәһе буйынса уҡыусыларға дәүләт имтиханын тапшырыуға рөхсәт биреү хәл ителәсәк. Иншаны сәләмәтлек мөмкинлектәре сикләнгән уҡыусыларҙан тыш бөтә 11 синыф уҡыусылары яҙа, тегеләре уны изложенияға алмаштырырға хоҡуҡлы.
Алданыраҡ Рәсәй Мәғариф һәм фән өлкәһендә күҙәтеү буйынса федераль хеҙмәт (Рособрнадзор) йомғаҡлау иншаналарының биш йүнәлеш темаһын билдәләне. Уға ярашлы һәр сәғәт бүлкәте өсөн билдәле темалар әҙерләнә, улар һынауҙар башланыр алдынан 15 минут ҡалғас Берҙәм дәүләт имтиханының рәсми мәғлүмәт порталында баҫыла.
Башҡортостан уҡыусылары өсөн өс тема билдәләнгән: «Неужели зло так привлекательно?» (М.Ю.Лермонтовтың бер йәки бер нисә әҫәре буйынса); «Какой герой Вам ближе: созерцающий жизнь или преобразующий ее?»; «Возможно ли полное взаимопонимание между людьми?».
Яҙыу эшенә уҡыусыларға 3 сәғәт 55 минут бирелә. Рекомендацияларға ярашлы, инша 350 самаһы һүҙҙән торорға тейеш. Эштәрҙе баһалағанда эксперттар темаға ярашлылыҡты, нигеҙләүҙе, композицияны һәм фекерләү логикаһын, яҙыу һөйләшенең сифатын, хатаһыҙ яҙыуҙы иҫәпкә аласаҡ.
Берҙәм дәүләт имтиханына рөхсәт алыу өсөн уҡыусыларға өс критерий буйынса ыңғай һөҙөмтә алыу ҙа етерлек. Ысынлап та, темаға ярашлылыҡ һәм нигеҙләү буйынса кире баһа автоматик рәүештә кире йомғаҡлау баһаһына килтерә.
Текстарҙы мәктәп комиссияһы тикшерәсәк. Тикшереү ваҡыты һәм механизмы һынау иншаһын яҙғандан һуң иҫәпләнәсәк.
Йомғаҡлау текст эшен уҡыусылар 3 декабрҙә яҙасаҡ.


text:
Рәсәй һөт етештереүселәре съезында Башҡортостан сырҙары тәҡдим ителәсәк
15 мартта һөт етештереүселәр Мәскәүҙә «Һөт индустрияһы» күргәҙмәһе сиктәрендә үтәсәк Милли союздың (Союзһөт) икенсе съезына йыйыласаҡ. Абруйлы тармаҡ форумы Башҡортостан эшкәртеүселәрен дә ҡыҙыҡһындырҙы. Бәләбәй һөт комбинаты үҙенең съезда ҡатнашасағы тураһында белдерҙе. Предприятие юғары сифатлы сырҙар етештереү буйынса төбәктә генә алдынғы позиция яулап ҡалмай, шулай уҡ Рәсәй баҙарының ярайһы уҡ ҙур сегментын биләй.
«Һөт индустрияһы» күргәҙмәһендә Башҡортостан предприятиеһы үҙ продукцияһы стендын ойошторорға йыйынмай. Бәләбәй комбинаты «Һөт уңышы» дегустация конкурсында ҡатнашырға ниәтләй һәм, башҡорт сырҙары абруйлы тармаҡ форумында билдәләнер, тип ышана.
Һөт етештереүселәр съезы эшен Рәсәй ауыл хужалығы министры Елена Скрынник асасаҡ, тип көтөлә. Форумда үҙ ҡаҙаныштарын Рәсәй, Беларусь, Ҡаҙағстан һәм Украина һөт етештереүселәре һәм эшкәртеүселәре күрһәтәсәк.
Рәсәй һөт индустрияһы вәкилдәре тармаҡтың төп проблемаларын, 2011–2020 йылдарға дәүләт ярҙамы сараларын, һөт баҙарында ағымдағы һәм киләсәккә күҙалланған хәлде тикшерәсәк.


text:
Павел Качкаев Өфө хакимиәте башлығы итеп тәғәйенләнде.Ҡала шураһы уның кандидатураһын хуплап тауыш бирҙе.
Өфө халҡы өр-яңы иҫке башлыҡлы булды. Ҡала шураһы Павел Качкаевты ошо вазифаға конкурс нигеҙендә билдәләп ҡуйҙы. Хакимиәт башлығы кем буласағын алдан уҡ аныҡ төҫмөрләргә мөмкин ине. Дәүләт йыйылышы-Ҡоролтайҙың яңы корпусының тәүге ултырышында уҡ президент Мортаза Рәхимов Павел Качкаев булыр тип өмөтләнәм тигәйне, өмөттәре аҡланды.
2-се мартта Рәсәй президент, Башҡортостан парламент депутаттарын һайлағанда Өфө халҡы ла урындағы Шура өсөн тауыш биргәйне. Ҡанунға ярашлы, яңы Шура яңы башлыҡ тәғәйенләргә тейеш. Бының өсөн конкурс комиссияһы ла ойошторолдо. 6 кешенең 4-һен ҡала шураһы, 2-һен республика парламенты билдәләне. Ошо 6 баһаламасылар мэр вазифаһына дәғүә итеүселәрҙең алдағы йылдарға эшмәкәрлеге программаһын тикшерҙе. Павел Качкаевтың ҡаланы үҫтереү, кешеләрҙең йәшәү шартарын яҡшыртыу буйынса вәғәҙәләре яҡшы тип табылды.
Павел Качкаевҡа 57 йәш. Ул Шишмә районында тыуған, Өфө дәүләт авиация-техник университетында инженер һөнәрен алған. Прогресс ширҡәте етәксеһе, Өфөнөң Ленин районы башлығы, ҡала хакимиәте етәксеһе урынбаҫары, Торлаҡ-коммуналь хужалыҡ министры булып эшләгәндән һуң 2003-сө йылда, яҡташы Рәүф Ноғомановты алмаштырып, ҡала хакимиәте башлығы итеп тәғәйенләнде.


text:
Ветерандар уңайлы шарттарҙа йәшәргә тейеш
— Башҡортостан — бөгөн тап өлгө алырлыҡ төбәк. Бында 2010 йылда Бөйөк Ватан һуғышында Еңеүҙең 65 йыллығын байрам итеүгә ысынлап та бик етди әҙерләнәләр.
Президенттың Волга буйы федераль округындағы Тулы хоҡуҡлы вәкиле урынбаҫары Леонид Гильченко округ субъекттарының башҡарма власть органдары вәкилдәре менән видеоконференцияла республикаға тап шундай баһа бирҙе. Төбәктәр ике төп мәсьәлә буйынса отчет бирҙе: Бөйөк Ватан һуғышына арналған иҫтәлекле урындарҙы һәм ҡоролмаларҙы паспортлаштырыу торошо һәм уларҙы тәрбиәләүҙе ойоштороу, һуғыш ветерандарын торлаҡ менән тәьмин итеү.
Республикала Бөйөк Ватан һуғышына арналған 31 иҫтәлекле ҡоролма БР халыҡтарының мәҙәни мираҫ объекттары булараҡ паспортлаштырылған. Улар ауыл һәм ҡала биләмәләре, муниципаль райондар һәм ҡала округтары иҫәбенә тотола.
Бынан тыш, Өфө районының "Туғандар ҡәберлеге"н Хәрби мемориаль объекттарҙы һаҡлау һәм реконструкциялау буйынса федераль маҡсатлы программаға индереүгә заявка бирелде.
РФ Президенты Указына ярашлы 2005 йылдың 1 мартына тиклем сиратҡа баҫҡан бөтә ветерандар 2010 йылдың 1 майына тиклем яңы фатир алырға тейеш. Республикала федераль средстволар иҫәбенә фатир мәсьәләһен 124 ветеран хәл итте. Леонид Гильченко, Башҡортостанда муниципаль берәмектәр средстволары иҫәбенә өҫтәмә рәүештә 266 Бөйөк Ватан һуғышы ветераны торлаҡ менән тәьмин ителде, тип билдәләне.
Әлбиттә, ветерандарға артабан да торлаҡ бүләсәктәр. Сиратта тағы 555 кеше тора. БР Хөкүмәте Премьер-министры Раил Сарбаев төбәктең бурысын шулай билдәләне: "Был беҙ үтәргә тейешле бурыс".


text:
Рөстәм Хәмитов Рәсәй философтар йәмғиәте ағзалары менән осрашты
22 апрелдә Башҡортостан Президенты Рөстәм Хәмитов Рәсәй философтар йәмғиәте етәксеһе Вячеслав Стёпин, РФЙ вице-президенты Абдусалам Гусейнов, йәмғиәттең баш ғалим секретары Андрей Королев менән осрашыу үткәрҙе, тип хәбәр иттеләр төбәк башлығының матбуғат хеҙмәтенән.
Өфөлә 2015 йылдың сентябрь-октябрендә «Философия. Толерантлыҡ. Глобалләштереү. Көнсығыш һәм Көнбайыш — донъяға ҡараш диалогы» VII Рәсәй философтар конгресын үткәреү мәсьәләләре тикшерелде. Конгрестың Башҡорт дәүләт университеты базаһында үтеүе күҙаллана.
Рәсәйҙән һәм яҡындағы сит илдәрҙән 1500, алыҫ сит илдәрҙән 50-ләп ҡатнашыусының килеүе көтөлә. Форумдың темаһы, Көнбайыш менән Көнсығыш менталитеттарын берләштереп, Европа һәм Азия араһында сиктә урынлашҡан, Башҡортостанда тарихи дуҫлыҡ йолаларының күсәгилешлеген һәм төбәктең географик урынлашыу үҙенсәлеген билдәләү.
— Философтар конгресы яҡшы үтһен өсөн барыһын да эшләйәсәкбеҙ. Был ваҡиғала Өфөлә Шанхай хеҙмәттәшлек ойошмаһы ағзалары – дәүләттәр башлыҡтары Советы ултырышы һәм БРИКС дәүләттәре һәм хөкүмәттәре башлыҡтарының ултырыштарынан һуң уҙасаҡ. Беҙҙең заманса отелдәр, яҡшы күргәҙмә һәм аралашыу майҙансыҡтары, конференция залдары әҙер буласаҡ, — тине Рөстәм Хәмитов.
Алданғы конгрестар Санкт-Петербургта (1997), Екатеринбургта (1999), Дондағы Ростовта (2002), Мәскәүҙә (2005), Новосибирскта (2009) һәм Түбәнге Новгородта (2012) уҙҙы.


text:
Күмертауҙа бишенсе тапҡыр «XXI быуат лидеры» конкурсы үтте
Күмертауҙа бишенсе тапҡыр балалар һәм йәштәр ойошмалары етәкселәренең «XXI быуат лидеры» конкурсы үтте. Унда лидерҙар бәйгеһенең беренсе турында еңеп сыҡҡан 13 кеше ҡатнашты.
Конкурс сиктәрендә лидерҙар үҙҙәре һәм командалары менән таныштырҙы, социаль проектлау буйынса брифинг, «Йәйғор» фекер алышыу уйыны һәм төрлө оҫталыҡ дәрестәре ойошторолдо. Барлыҡ ҡатнашыусылар һынауҙарҙы лайыҡлы үтте. «XXI быуат лидеры» республика конкурсында Күмертауҙың йәштәр йәмәғәт хәрәкәте исеменән сығыш яһаясаҡ команда тупланды. Уның составында – Дарья Александрова («Йәйғор» берекмәһе), Сергей Золотухин («NEXT быуыны» йәштәр хәрәкәте), Виктория Тайнова («NEXT быуыны»), Павел Сафонов (Бөтә Рәсәй һуҡырҙар йәғиәтенең урындағы бүлексәһенең йәштәр менән эшләү Советы), Шамил Хәбибуллин («NEXT быуыны»).


text:
Өфө уҡыусыһы химия буйынса Халыҡ-ара олимпиаданың көмөш призеры булды
Өфөләге 114-се урта мәктәптең ун беренсе класс уҡыусыһы Андрей Уткин Астана ҡалаһында (Ҡаҙағстан Республикаһы) үткән химия буйынса 46 Мәктәп уҡыусыларының халыҡ-ара Менделеев олимпиадаһында көмөш миҙал яуланы. Был хаҡта Башҡортостан Республикаһының Мәғариф министрлығынан хәбәр иттеләр.
Бәйгелә 18 ил — Әзербайжан, Беларусь, Болгария, Ҡырғыҙстан, Литва, Македония, Молдова, Эстония, Рәсәй, Тажикстан, Төркмәнстан, Үзбәкстан, Украина, Венгрия, Грузия, Төркиә, Франция һәм Ҡаҙағстандан 112 йәш химик ҡатнашты, тип асыҡланылар ведомствонан.
Олимпиада өс турҙа үткәрелде. М.В.Ломоносов исемендәге Мәскәү дәүләт университеты, Донецк милли университеты, Белоруссия дәүләт университеты, Коперник исемендәге университет, «Назарбаев Университет» автономиялы мәғариф ойошмаһы һәм Әл-Фараби исемендәге Ҡаҙағстан милли университетының күренекле ғалимдары бәйгелә ҡатнашыусыларҙың белеменә баһа бирҙе.
Иҫегеҙгә төшөрәбеҙ, Андрей Уткин шулай уҡ 2012 йылғы Бөтә Рәсәй мәктәп уҡыусылары олимпиадаһының аҙаҡҡы этабы призеры ла булғайны.


text:
Фото:
Башҡортостан Хөкүмәтендә күп балалы әсәләрҙе «Әсәлек даны» менән наградланылар
Фото:
Бөгөн Башҡортостан Хөкүмәте йортонда йәнә күп балалы 60 әсә «Әсәлек даны» миҙалдарын алды. Был тантаналы сараны республиканың Премьер-министр урынбаҫары Фидус Ямалетдинов үткәрҙе. Наградланыусыларҙы ҡотлап, вице-премьер уларҙың йәмғиәтте үҫтереүгә индергән өлөшөн юғары баһаланы.
— Республика күп балалы ғаиләләр тураһында хәстәрлек күрә, әммә бөгөн һандарҙы телгә алғы килмәй, һеҙгә иң йылы һүҙҙәрҙе еткерге килә, — тине Фидус Ямалетдинов. – Ил киләсәге хаҡында һүҙ йөрөткәндә, тәү сиратта демографик хәлде иҫкә төшөрәләр. Илдә үҙенең тыуған ерен яратҡан, уның сәскә атыуы өсөн эшләргә әҙер булған кешеләр күберәк булһа – беҙҙе яҡты киләсәк көтә. Күп балалы ғаиләләргә социаль ярҙам күрһәтеү дәүләт сәйәсәте һәр ваҡыт өҫтөнлөклө булып ҡаласаҡ, быны республика Президенты вәғәҙә итте, — тип белдерҙе Фидус Әғләм улы һәм республика бюджеты йөкләмәләренең яҡынса 70 процентының социаль мәсьәләләрҙе хәл итеүгә китеп тороуын билдәләне. Күп балалы имен, дуҫ ғаилә — йәштәр өсөн матур өлгө, тип билдәләне вице-премьер.
Фидус Ямалетдинов республиканың 31 районы һәм ҡалаһынан килгән ҡатындарға миҙалдар һәм аҡсалата премиялар тапшырҙы. Улар араһында – хужабикәләр, уҡытыусылар, ауыл клубы, дарыухана, почта, ауыл хужалығы предприятиелары хеҙмәткәрҙәре.


text:
Танылған режиссер Әнүәр Нурмөхәмәтов вафат булды
Башҡортостан мәҙәниәте, театр сәнғәте, телевидениеһы ауыр юғалтыу кисерҙе. Оҙаҡ ауырығандан һуң 66-сы йәшендә танылған мәҙәниәт эшмәкәре, режиссер Әнүәр Әбүбәкир улы Нурмөхәмәтов вафат булды.
Әнүәр Нурмөхәмәтов 1943 йылдың 9 майында Бөрйән районының Яңы Усман ауылында тыуған. Өфө сәнғәт институтын тамамлаған. Ул Салауат дәүләт башҡорт драма театрында баш режиссер һәм художество етәксеһе сифатында эшләп, театрҙың үҫешенә ҙур өлөш индергән. 1987 йылдан "Башҡортостан" дәүләт телерадиокомпанияһы режиссеры, 1991 йылдан баш режиссеры, художество етәксеһе булып эшләй.
Телевидение режиссеры булараҡ Әнүәр Әбүбәкир улы юғары художестволы әҫәрҙәр ижад итә, улар тамашасыларҙа киң резонанс тыуҙыра һәм ижади берләшмәлә танылыу яулай. Уның "Һары ҡолаҡ", "Мине Матросов фамилияһы менән эҙләгеҙ", "Ай ҡыҙы", "Ҡара генерал", "Кинйә абыҙ", "Миҙал", "Ырыуымдың бишек йыры", "Халҡым алдында баш эйеп" фильмдары, "Арыш башағы", "Аҫылйәр" телеспектаклдәре Башҡортостан һәм Рәсәй кино һәм телевидение сәнғәтенең алтын фондына инде.
Оҙаҡ йылдар уңышлы эшләгәне, сәнғәттәге ҡаҙаныштары өсөн Әнүәр Нурмөхәмәтов "БАССР-ҙың атҡаҙанған сәнғәт эшмәкәре", Ғ. Сәләм исемендәге премия лауреаты кеүек юғары исемдәргә лайыҡ булды.
Талантлы етәксе һәм режиссер бөтә ғүмерен Башҡортостан сәнғәтенә һәм мәҙәниәтенә хеҙмәт итеүгә арнаны. Сағыу ижади шәхес һәм яҡшы кеше — Әнүәр Әбүбәкир улы Нурмөхәмәтов тураһында яҡты иҫтәлек беҙҙең йөрәктәрҙә мәңге һаҡланыр.